«Қоғоз» кўринишдаги меҳнат дафтарчаларини тўлдириш 2021 йилдан бекор қилинади | NORMA.UZ\nҚҲТБТ порталида Меҳнат кодексига тузатишлар лойиҳаси жойлаштирилди. Уларнинг энг муҳимларини кўриб чиқамиз.\n«Қоғоз» кўринишдаги меҳнат дафтарчалари ходимларга 2021 йилда қайтариб берилади\nЭслатиб ўтамиз, республикамизда «Электрон меҳнат дафтарчаси» тизими жорий этилмоқда. 1.01.2019 йилдан бошлаб илк маротаба ишга кираётган ходимлар учун қоғоз кўринишдаги меҳнат дафтарчасини бериш тўхтатилади, меҳнат стажи ва ижтимоий суғурталаш бўйича бадаллар ҳисоби электрон тарзда юритила бошланади.\nЭлектрон меҳнат дафтарчаси қуйидаги маълумотларни ўз ичига олади:\nСТИР ва жамғариб бориладиган пенсия ҳисоб рақами;\nолинган касбий таълим шу жумладан ўқишни тугаллаганлиги тўғрисидаги маълумотнома (диплом) рақами;\nишга қабул қилинган санаси, меҳнат шартномани ўзгартириш ва тугатиш тўғрисидаги маълумотлар (иш жойи ва лавозими (касби) кўрсатилган ҳолда).\nЭлектрон меҳнат дафтарчасидаги ёзувлар меҳнат стажи тўғрисидаги маълумотномалар билан тенглаштирилади. Бундан ташқари, ходим ҳар қандай вақтда солиқ инспекциясидан электрон меҳнат дафтарчасига киритилган барча маълумотларнинг қоғозда чоп этилган ва тасдиқланган нусхасини олиши мумкин.\nАммо ходимнинг илтимосномасига биноан унинг “қоғоз”даги меҳнат дафтарчасига ёзувлар 1.01.2021 йилгача киритилади (агар у 1.01.2018 йилгача берилган бўлса). Аммо 10.01.2021 йилдан кўп бўлмаган муддатда улар шахсий сақлаш учун эгасига топширилади.\nМувофиқ равишда, қуйидагилар ҳақиқий ҳисобланмайди:\n1.01.2019 йилдан кейин берилган қоғоз шаклдаги меҳнат дафтарчалари;\n1.01.2021 йилдан кейин қоғоздаги меҳнат дафтарчалари бланкларига киритилган қайдлар.\nМуддатли меҳнат шартномаларини қачон тузиш мумкин\nҚонун лойиҳасида муддатли меҳнат шартномалари мажбурий равишда қачон тузилиши ва томонларнинг келишувига биноан қандай ҳолатларда тузилишига аниқлик киритилган (қуйидаги жадвалга қаранг).\nМуддатли меҳнат шартномаларини мажбурий тузиш\nТомонларнинг келишувига биноан меҳнат шартномаларини тузиш\n– табиий шароитларга биноан иш фақат маълум даврда (мавсумда) бажарилиши мумкин бўлган мавсумий ишларни бажариш учун;\n– хорижга ишга йўналтирилаётган шахслар учун;\n– илмий ходимлар, профессор-ўқитувчилар, педагогика соҳаси ва ишга танлов асосида қабул қилинган бошқа ходимлар билан;\n– альтернатив хизматни ўташ учун;\n– меҳнат фаолиятини берилган рухсатномага биноан Ўзбекистон ҳудудида амалга ошираётган хорижий фуқаролар билан;\n– стажёрлик шаклида ишга қабул қилинаётган шахслар билан;\n– корхона раҳбари, унинг ўринбосарлари, бош бухгалтери (унинг вазифаларини бажарувчи ходим), бунда корхонанинг мулк эгаси ёки таъсис ҳужжатлари томонидан мазкур ходимлар ва бошқаларни ишга қабул қилишнинг аниқ муддат (давр)лари белгиланган бўлса.\n– иш берувчилар — кичик тадбиркорлик субъектларига, якка тартибдаги тадбиркорларга ишга жойлашаётганлар билан 6 ойдан кам бўлмаган муддатга;\n– пенсия ёшидаги пенсионерлар билан;\n– ўриндошлик асосида ишга қабул қилинаётганлар билан;\n– маданият ва санъат соҳасидаги ижодкор ходимлар билан;\n– профессионал спортсменлар ва мураббийлар ва бошқалар билан.\nМаълумот учун: ҳозирда муддатли меҳнат шартномалари МКнинг 76-моддасида кўзда тутилган ҳолатларда тузилади.\nМасофали ишда – электрон меҳнат шартномаси\nМеҳнат масофали шаклда ташкил этилган тақдирда меҳнат шартномаси электрон матни файл шаклида PDF форматида ташкилот рўйхатдан ўтган сайтда томонларнинг электрон имзоси билан тасдиқланган ҳолда тузилади.\nЭслатиб ўтамиз, масофали ишга жойлашишнинг айрим жиҳатлари ҳақида порталимизда яқинда эълон қилинган материаллардан бирида сўз юритилган эди.\nДавлат хизматчилари учун – алоҳида иш тартиби\nДавлат хизматчиларига муайян ҳолатларда кундалик ишнинг нормал давомийлигидан юқори бўлган алоҳида иш тартиби ўрнатилиши мумкин. Бу иш берувчининг ёзма ёки оғзаки фармойишига биноан ёки иш берувчини хабардор қилган ҳолда ходимнинг ўз ташаббусига мувофиқ амалга оширилади.\nМаълумот учун: иш вақтининг 6 кунлик иш кунидаги нормал давомийлиги 7 соатдан, 5 кунлик иш кунида эса – 8 соатдан ошиши мумкин эмас.\nБунда ортиқча ишлаш иш вақтидан ташқари ишлаш ҳисобланмайди ва йиллик қўшимча таътил олиш билан компенсация қилинади. Бундай тартиб қуйидагиларга тааллуқли эмас:\n18 ёшдан кичик бўлганларга;\nҳомиладор аёллар ва 12 ёшгача фарзанди бўлган аёллар (16 ёшгача ногирон фарзанди бўлганлар);\n1- ва 2- гуруҳ ногиронлари;\nноқулай меҳнат шароитларидаги ишларда ва алоҳида тусга эга бўлган ишлардаги ходимлар.\nШунингдек, давлат хизматчиларига иш стажи учун йиллик қўшимча таътиллар бериш таклиф этилмоқда (ҳар бир тўлиқ 3 йил учун – 1 та иш куни, аммо умумий ҳисобда 5 кундан ошмаслиги керак).\nКичик корхонада қисқартиришлар ҳақида бир ой олдиндан хабар қилишади\nИш берувчининг ташаббуси билан меҳнат шартномасини тугатиш ҳақида огоҳлантириш муддатини қисқартиришни исташмоқда – кичик корхоналар ва давлат бошқаруви органлари МК 100-моддаси 2-қисмининг 1- ва 7-қисмлари (штатларни қисқартириш ёки корхонани тугатиш, шунингдек, ходимнинг пенсия ёшига етиши). Агар тузатишлар тасдиқланса, кўрсатилган ҳолатларда огоҳлантириш 1 ойдан кам бўлмаган муддатда йўналтирилади. Бошқа корхоналар ходимларини аввалгидек, 2 ойдан кам бўлмаган муддатда огоҳлантириш даркор.\nМаълумот учун: бугун юқорида кўрсатилган асослар бўйича меҳнат шартномасини тугатиш ҳақидаги огоҳлантириш барча иш берувчилар томонидан 2 ойдан кам бўлмаган муддатда йўналтирилиши керак (МКнинг 102-моддаси 1-қисми 1-банди).\nОммавий бўшатиш мезонлари киритилади\nХодимларни ишдан оммавий бўшатишнинг қуйидаги мезонларини ўрнатиш таклиф этилмоқда:\nходимлар сони 100 кишигача бўлганда – ходимларнинг ўртача сонининг 10 %и;\n100 дан 200 кишигача – 5%;\n200 дан ортиқ киши – 3%.\nБунда маҳаллий меҳнат бўйича органда меҳнат шартномаси тугаганидан кейинги 10 кун ичида иш излаётган одам сифатида рўйхатдан ўтган ходимларга МК 67-моддаси доирасида учинчи ой учун ўртача ойлик иш ҳақи тўланмайди.\nБунинг ўрнига ишлаб чиқаришдан ажралган ҳолда касбий қайта таълим ёки малака оширишдан ўтаётган ходимларга (меҳнат бўйича маҳаллий орган йўлланмасига мувофиқ) стипендиялар тўланади.\nСуткалик сменалар жорий этилади, иш вақтидан ташқари ишларга ходимнинг розилигисиз жалб этилади\nҚонун лойиҳаси билан алоҳида ходимлар категорияси учун кундалик иш сменасини 24 соатгача давомийликда қилиш имконияти кўзда тутилган. Уларнинг рўйхатини Вазирлар Маҳкамаси алоҳида тасдиқлайди.\nМаълумот учун: айни вақтда кундалик сменанинг давомийлиги ходимларнинг категориясидан қатъий назар 12 соатдан ошиши мумкин эмас.\nАлоҳида ҳолатларда иш вақтидан ташқари ишларга ходимни розилигисиз жалб этилади:\nишлаб чиқаришда ҳалокатлар, авария ҳолатларининг олдини олиш, уларнинг оқибатлари ёки табиий офат оқибатларини дархол бартараф этиш, бахтсиз ҳодисаларнинг олдини олиш, тез тиббий ёрдам кўрсатиш учун;\nсув билан таъминлаш, газ билан таъминлаш, иситиш, ёритиш, канализация, транспорт, алоқа бўйича зарур ишларни ишлаб чиқаришда – тўғри фаолият кўрсатишини издан чиқарувчи тасодифий ёки кутилмаган ҳолатларни бартараф этиш учун.\nОғир иш учун қўшимча ҳақ тўланади\nЛойиҳа билан «меҳнатга ҳақ тўлаш», унинг таркибий қисмлари тушунчасига изоҳ берилган. Шунингдек, тариф сеткаси, тариф ставкалари (лавозим окладлари) ва тариф коэффициентлари кабиларни ўз ичига олган меҳнатга ҳақ тўлаш тариф тизими регламентланган.\nСоғлиқ учун зарарли бўлган ва оғир шароитларда ишловчи ходимларга устама ҳақ тўлаш таклиф этилган. Бундай ишлар рўйхати ва бюджет ташкилотлари ҳамда давлат корхоналаридаги устама ҳақнинг аниқ қийматини Ҳукумат белгилайди, қолган ҳолатларда – корхонанинг маҳаллий ҳужжатлари.\nСайланган ходимлар қайтганида юқори лавозим берилади\nДавлат органларидаги сайлов лавозимлари учун ишдан озод этилган ходимларга сайлов лавозими бўйича ваколатлари тугаганидан кейин худди ўша корхонада сайланишдан олдин эгаллаб турганидан каттароқ бўлган лавозим тақдим этилади. У бўлмаган тақдирда бошқа корхонадаги тенглаштирилган иш (лавозим) таклиф этилади.\nҲозирги вақтда порталда қонун лойиҳасининг тўлиқ бўлмаган матни жойлаштирилган. Киритилаётган бошқа ўзгаришлар ҳақида қўшимча равишда хабар берамиз.


Тарихи Муҳаммадий — 2 (давоми) « Ўзбекистон Халқ Ҳаракати\nТарихи Муҳаммадий — 2 (давоми)\n24 December 2015 - 11:50\nТАРИХИ МУҲАММАДИЙ – 2 (давоми)\nИСЛОМГА ДАЪВАТНИНГ БОШЛАНИШИ\nПАЙҒАМБАРИМИЗНИНГ НАСАБЛАРИ ВА ТУҒИЛИШЛАРИ\nБилмак керакким, умматман деган ҳар бир одам, Пайғамбаримиз Муҳаммад алайҳиссаломни ўз ота-онасини танигандек билиши лозимдур. Пайғамбаримиз соллаллоҳу алайҳи васаллам ўзлари араб наслидин, Қурайш қабиласи, Бани Ҳошим уруғидин бўлиб, номи шарифлари Муҳаммаддир, соллаллоҳу алайҳи васаллам.\nТуғилган жойлари Арабистонда Макка шаҳридур. Оталари Абдуллоҳ, Абдуллоҳнинг отаси Абдулмутталиб, унинг отаси Ҳошим, унинг отаси Абдуманофдур. Ушбу тўрт оталарини билишлик ҳар бир мусулмонга лозимдур. 11-оталари Қурайш, 21-оталари Аднондур.\nПайғамбаримизнинг юқориги оталари Иброҳим Халилуллоҳдур. Оналарининг отлари Оминадур.\nПайғамбаримиз ота-онадин ёлғиз туғилган, тўнғич ўғилдур. Чунки пайғамбаримиз она қорнида икки ойлик бўлган чоғларида оталари Абдуллоҳ Шом сафарига кетаётиб, Мадина шаҳрида вафот топдилар, ёшлари ўттизга етмаган эди.\nПайғамбаримиз соллаллоҳу алайҳи васаллам ҳазрати Исо алайҳиссаломдин 571 йил кейин туғилдилар. У замонда Эрон мамлакатида машҳур Нўширавон Одил подшоҳ эди. Одил подшоҳ замонида туғилдим, деган сўзлари марвийдур. Раббиул-аввал ойининг 12-си душанба кечаси, саҳар вақтида дунёга келдилар. Она қорнида ётишлари, онадин туғилишлари бошқа болалардек бўлмади. Чунки оналари Омина оғир бўй хотунлардек қурсоқ оғирлигини сезмади, юклик хотунларга бўладурган бадан оғирчиликларининг ҳеч бирини билмади.\nОна қорнида 6 ойлик бўлганларида «Худонинг дўсти, охирзамон Пайғамбарига юклик бўлдинг, — деб Оминага тушларида башорат бўлди. — Бу муборак ўғил туғилган сўнгида оти Муҳаммад бўлсин», дейилди.\nТуғилиш ой-кунлари тамом бўлганда Аллоҳнинг қудрати билан ҳазрати Марям, Фиръавннинг хотуни ҳазрати Осиё ва бошқа бир неча ҳур қизлар билан дояликка ҳозир бўлдилар. Бола туққан хотунлардек одатдаги тўлғоқ тортиш, қурсоқ оғриғи, қон келишига ўхшаш нарсалардин ҳеч бири бўлмади. Пайғамбаримиз туғилганларида поклик, тозалик билан вужудга келдилар. Шундоқки, суннат қилинган эдилар. Киндиклари кесилган, баданлари ёғланган, хуш ислик нарсалар суртилган ҳолда туғилдилар.\nПайғамбаримиз соллаллоҳу алайҳи васаллам дунёга келган кечасида ул зотнинг шараф ва ҳурматлари учун Худои таоло кўп мўжизалар кўрсатди. Ул замонда олам ҳаммаси кофиристон эди, ўтган пайғамбарларнинг кўрсатган ҳақ динларидин одамлар адашган эдилар. Араб мушриклари тарафидин Байтуллоҳга 360 дона бут осилган эди. Арабларнинг ҳар бир уруғи ўзларига атаб, Байтуллоҳга бир донадан бут осиб қўйишни одат қилган эдилар. Мана шу бутлар Пайғамбаримиз туғилган кечада ҳаммалари юзтубан йиқилиб, ерга тушди. Эрталаб келган кофирлар бу ҳолни кўриб, ҳайрон қолдилар. Ва ҳам она қорнидан ерга тушган чоғларида бир нур пайдо бўлди, унинг ёруғлиғидан Шом вилоятидаги Бусро деган шаҳарнинг саройлари кўринди. Макка шаҳри билан бунинг оралиғи 50 кунлик йўл эди. Ҳозирги Эрон халқи у замонларда ҳаммалари оташпараст кофир эдилар. Тутган динлари эса мажусийлар дини — ўтпарастлик эди. Буларнинг оташкада, яъни ибодатхоналаридаги минг йиллаб, узун замонлардин бери ўчмай, ёниб турғон ҳисобсиз ўтлари Пайғамбаримиз она қорнидан тушган чоғларида ўчиб қолди. Яна ул мамлакатда Сова деган бир кўл бор эди, шул кечада ерга сингиб кетиб Самова деган чўлдан қайнаб чиқди. Ул чўл сувга мўл бўлди, кўлга айланди. Мана шунга ўхшаш у кечада бир неча турли мўжизалар пайдо бўлдиким, агар уларнинг ҳаммаси бу ўринда ёзилса, бир китоб бўлур. Энди бу жойда айтганларимиз дарёдан бир чўмич, хирмондан бир ҳовуч мисоли бўлса ҳам қолганларга ишорат, мўминларга башоратдур.\nПайғамбаримиз туғилганларини англагач, боболари Абдулмутталиб ҳаммадин ортиқроқ суюнди. Ёшлигида ўлиб кетган боласи Абдуллоҳдин ёдгор қолган ёлғиз ўғлим Муҳаммад, деб кўп суяр эди.\nУ замондаги шаҳарлик арабларнинг одатлари янги туғилган болаларини саҳролик бадавий қабилаларига эмизишга берур эдилар. Атрофдаги бадавийларга ҳар йили кузда, кўкламда эмизишга бола олиш учун Макка шаҳрига келиш одат эди. Шунинг учун Бани-Саъд уруғидин Ҳалима деган хотун ўз қабиласидин чиққан хотунларга қўшилиб, ўзи бир ориқ эшак миниб, эри бир ориқ туя минган ҳолда чиқишган эдилар. Буларнинг минган уловлари ҳолсизликдан яхши юролмай ҳамманинг ортида қолишди. Улар шаҳарга келгунларича илгари келган хотунлар ота-оналик бой болаларни танлаб олишиб кетган эдилар.\nПайғамбаримиз бир фақир оиланинг етим боласи бўлганлигидан уни эмизишга ҳеч бир хотун ортиқча қизиқмас эди. Ҳамманинг кейинида қолган Ҳалима ҳам шаҳарга кирди. Эмизишга бола сўроқлаб юрганида Пайғамбаримизнинг боболари Абдулмутталиб кўриб қолиб, бизнинг бир етим боламиз бор эди, деб келинлари Омина уйига бошлаб келди. Ҳазрати Омина Ҳалимани кўриб, айтдиким:\n— Бизни камбағал, боламни етим демасанглар, эмизишга берайин, — деб оқ жун йўргакка ўралган Пайғамбаримизни Ҳалимага кўрсатди.\nҲалиманинг кўзи тушиши билан меҳри қўзғалиб, сўл эмчакларини оғизларига солган эди, оғизларини юмиб, эммай қўйдилар. Иккинчи ўнг эмчакларини солганда, дарҳол эма бошладилар. Мана шу кундин тортиб, то сутдан чиққунчалик, сўл эмчакни эмакдош болага қолдириб, ўзлари ўнг эмчакни эмишни одат қилдилар.\nҲалима хотун бу муборак ўғилни олиши билан уларнинг уйлари хайру баракага тўлди. Нима иш қилсалар ривож топиб, тирикчиликлари тузалди. Сути озлигидан ёлғиз ўғил тўймасдан ориқлаган эди, қачонки Пайғамбаримизни эмгизди эрса, сути булоқдек бўлиб оқа бошлади.\nМаккага келишда ҳаммадин ортда қолган, минган эшаги, Пайғамбаримизни ўнгариб қайтар чоғида ҳамманинг олдига тушиб юрди. Бу қутлик ҳайвонда бир турлик қувончлик ҳол пайдо бўлиб, ортиқча куч-қувватга эга бўлди. Бу сирни кўрган йўлдош хотунлар ҳайрон қолдилар. Ва ҳам шу йиллар ёмғир етарлик ёғмай Арабистонда қуруқчилик эди. Ердан ўт унмаган сабаблик, ҳайвонлари ориқ бўлиб, аларнинг сутлари сўғолғон (тўхтаган) эди. Тирикчиликлари чорва сут-қатиғига суянган кўчманчи араблар турмуш тўғрисидин анчагина оғирчиликлар кечирмоқда эдилар.\nПайғамбаримиз Ҳалима хотун оиласига қўшилгандин сўнгра унинг турмуши фавқулодда тузала бошлади, шундоқки, ориқликдан кўтарам ҳолга эришган қўй-эчкилари хиёл ўтмай семиришга турдилар. Ҳеч ерда чиққан ўт, еган чўплари кўринмасдин, елинлари тўлиб, сутлари оқиб келар эди. Ҳалиманинг бутун оиласи овқатга мўл бўлиб, уй ичлари сут-қатиққа тўлди.\nБу сирнинг тагига тушунмаган бошқа молдор қўшни араблар Ҳалима қўйчиси қайси ерда мол боқса, сизлар ҳам шу жойда боқинглар, деб ўз молчиларига бек топширур эдилар. Улуғ қудрат томонидан бўлган бу каромат сирларини у бечоралар қайдин билсинлар. Шундоқ қилиб, Ҳалима хотун Пайғамбаримизни тўлиқ икки ёшга етгунча эмгузди.\nШу ёшдаёқ бошқа болалардин унуб-ўсишда кўп фарқлари бор эди. Эмди одат бўюнча сутдин чиқар вақти ёвуқлашди. Ҳалима ва унинг бутун оиласи Пайғамбаримиздин бирор нафас ҳам ажрашга тоб-тоқатлари йўқ эди. Шундоқ бўлса ҳам расму одатга қараб болани сутдан чиқаргани сўнгида Оминага келтурди. Бу муборак болага меҳри тушуб ажрашга тоқати йўқлигини билдириб йиғлади. Бу қутлуқ оёғ ўғил борғондин буён бўлган баракаларни баён қилиб, мумкин бўлса беш-ўн ёш бўлгунча тарбият қилишни сўради. Омина Ҳалимага раҳми келиб, Пайғамбаримизни унга қайтариб берди. Бундан сўнгра Ҳалиманинг қўлида яна икки йил туруб ёшлари тўртга тўлди.\nКЎКСИ ЁРИЛИШ ВОҚЕАСИ\nМана шу йилда «Шаққи Садр» воқеаси бўлди. Яъни, фаришталар келиб, муборак кўкракларини ёрдилар. Бу қисса баёни шундоқ эрдиким: бадавий араб болалари одатларича Пайғамбаримиз ҳам тўрт яшар чоғларида эмакдош бола билан бирга қўй, эчки, қўзиларни боқиб юришар эди. Бир куни эмакдош ўғил югурган ҳолда йиғлаб келиб хабар бердиким:\n— Укам Муҳаммадни оқ кийим кийган икки одам келиб ушлаб олди ва уни ерга ётқизиб, кўксини ёриб қўйди, — деди.\nҲалима эри билан бу даҳшатли хабарни эшитиб, хушлари бошларидан учди. Фарёд-фиғон қилишиб чопишиб бордилар, кўрдиларким ранглари ўчган, вужудлари ўзгарган ҳолда турибдилар. Дарров қучоқларига олишиб:\n— Эй ўғилчоғим, сизга нима бўлди? — деб сўрадилар. Анда Пайғамбаримиз:\n— Оқ либослар кийган одам сифатида икки киши келди, мени ётқизиб, кўксимни ёрдилар, ичимга қўл солиб юрагимни чиқазиб, уни тилдилар, ундан қора қонни оқизиб ташлаб, бир жом кавсар суви билан кўп ювиб чайқадилар. «Мана, сендаги шайтон насибаси кетди, энди сенга шайтон йўл тополмайдур», деб яна қайтадан кўксимни тикишиб қўйиб, ғойиб бўлдилар, — дедилар.\nҚарасалар кўксиларида ёрганнинг нишонаси қолиб, изи кўриниб турибдир. Бечора Ҳалима хотун эри билан бу кароматнинг ҳақиқатига тушунмай, бу ишнинг Худо тарафидин бўлганига ақллари етмай, кўнгилларига турли хаёллар келиб, кўп қўрқунчликлар тушди. Бу иш жин-шайтонлар қасдидин бўлдими, деб гумон қилишди. Ўзлари Пайғамбаримиздин ажрашишларига сира тоқатлари бўлмаса ҳам, бу ҳодисадин қўрқиб, ночор Пайғамбаримизни оналари Оминага келтириб топширдилар.\n— Бу муборак болага бундай меҳру муҳаббат қўйган энагаси биздин рухсатсиз келтурди, албатта, бунинг боиси бўлса керак, — деб сабабини Ҳалимадин сўрадилар, аввалда айтмай яшириб турган бўлса ҳам, сўнгра бўлган воқеани баён қилди ва:\n— Бу иш жин-шайтонлар тарафидин бўлиш имконияти бордур — деди. Оналари Омина бу сўзга қарши дедиларким:\n— Бу болам Муҳаммад бўйимга битгандин бошлаб, ғойибдин кўп ишорат-башоратлар кўриб келганман. Бу боланинг шарофатини билдириш учун туғут кечасида неча турли каромат ишлар бўлиб ўтгандир. Энди бундоғ улуғ хосиятларга эга бўлган фарзандим Муҳаммадга ҳеч қачон жин-шайтонлар яқинлашолмайдилар, — деб Ҳалимага ҳурмат кўрсатиб, рухсат қилдилар.\nШу чоғда Пайғамбаримиз тўртга тўлиб, бешга қадам қўйган эдилар. Мана бу воқеа Пайғамбаримизга ёш болалик вақтларида бўлган мўжизаларнинг бирисидур. Буни «Шаққи Садр» дейдурлар.


Гипертония нима. Қон босими қачон ва кимларда юқори бўлади. - MedLife.Uz\nГипертония нима. Қон босими қачон ва кимларда юқори бўлади.\nPosted on Iyul 25, 2018 Avgust 9, 2018 Author ShohruhMirzo 0\nҚон томир деворларининг қон оқимига нисбатан кўрсатган қаршилик кучи нормал қон босимини пайдо қилади. Соғлом киши организмидаги қон томирлар кенгайиб-торайиш хусусиятига эга. Шунинг учун у муҳитга мослашиб, ўртача мувозанатда туради. Баъзи оилаларда барча кишиларнинг қон босими пастликка мойил бўлади. Айрим оилаларда эса аксинча, босим юқорироқ кўрсаткичлари эга бўлади. Агар турли таъсирлар натижасида томирларнинг кенгайиш ёки торайиш мувозанати бузилса. Шу билан бирга бундай бузилиш бир оз муддат сақланиб қолса, касаллик аломатлари пайдо бўлади.\nГипертония юзага келиши сабалари\nҚон босимини табиатан юқори бўлиши\nЮқори қон босими қайси ҳолларда касалликдан далолат беради\nҚон босими нормаси – «ишчи қон босими»\nГипертония қандай касаллик\nГипертониянинг ёшига боғлиқлиги\nГипертония олдини олиш\nЮқори қон босимини даволаш\nТомир фаолиятидаги бундай ўзгариш фақатгина бош мия фаолиятигагина боғлиқ бўлмайди. Балки асабий қўзғатувчи ташқи ва ички таъсир кучига ҳам боғлиқ. Айниқса буйрак, юрак ва томир касаллиги қон босимининг ўзгаришига сабаб бўлиши мумкин. Киши турмуши тинч, осойишта бўлишига қарамасдан қоп босими сутка давомида чиқиб, тушиб туради. Одатда куннинг биринчи ярмида қон босими нормага яқин бўлади. Иккинчи ярмида эса бир оз кўтарилади, кечаси эса нормага яқинлашади.\nБаъзи кишиларда қон босими баланд бўлишига тугма мойиллик бўлиши мумкин, бошқаларда эса турмушдаги салбий қўзғатувчи таъсирида қон босими кўтарилади. Айниқса бош мия касаллигида ва баъзи ички касалликларда қон босимининг кўтарилиши кузатилади. Оиладаги бир неча кишида гипертония яни босимни нормадан ортиқроқ бўлиши касалликка туғма мойиллик борлигига далил бўла олади. Бундай оила аъзолари кўпчилигида қон босими даражалари бир хилда кўтарилган бўлади. Шу борада бир мисол келтирмоқчиман.\nГипертония сабаби ирсий бўлиши ҳам мумкин\nМ. исмли қўшним бор эди. Унинг оила аъзолари кўпчилигида қон босими нормага қараганда ортиқроқ эди. Бу кишининг оналарида 28 йил давомида қон босими ортиқ бўлган, бироқ ўзларини ҳеч нарса безовта қилмагани учун врачга бормаганлар. Бир куни оилада бўлган бир оз келишмовчилик натижасида бошлари қаттиқ оғриб. мендан кўриб қўйишимни илтимос қилдилар. Чиқиб юракларини эшитиб, қон босимини ўлчаб кўрдим, қон босими ёшларига нисбатан анча баланд эди.\nҚон босимингиз озгина ортиқ экан, балки бошингиз оғриётганига шу сабаб бўлса керак, дедим астагина. Босимим қанча экан. деб сўраб қолдилар. 220/130 экан, дедим. Дўхтир болам, бундан 10 йил илгари ҳам босимим худди шундай эди, дедилар, қон босими кўтарилганига унча эътибор ҳам бермадилар. Қон босимингизни туширадиган дори ёзиб берайми, десам, йўқ болам, бош оғриғи дорисини ёзиб берсанг бас, дедилар. Суриштирсам эртасига бош оғриқлари тўхтаб қолибди. Кейинчалик 18 йил давомида саломатликлари яхши даражада турди, десам бўлади. Шуни ҳам айтишим лозимки, у киши қон босими касаллигидан эмас, балки бутунлай бошқа касалликдан оламдан ўтдилар.\nМен бу билан қон босими нормадан ортиқ бўлса ҳам бунга эътибор бермаслик керак, демоқчи эмасман. Агар қон босими кўтарилган вақтида бош оғриса, юрак санчиб турса, одам ўзини ёмон ҳис қилиб, қўл-оёқлари увишса, айниқса бундай ҳолларда асаби бузилса, тезда врачга кўрсатиш зарур. Агар қон босими нормадан ортиқ бўлса-ю, лекин юқорида зикр этиб ўтилган касаллик аломатлари юз бермаса, даволанишга эҳтиёж қолмайди.\nҚарангки, мисолда келтирилган оиладагиларнинг ҳаммаларида гипертония сурункали равишда кузатилиб турсада турса-да (масалан, бирида 110/70, иккинчисида 140/80, учинчисида эса 150/90), аммо бу ҳолат ҳеч қайсиларини безовта қилмайди.\nҲозирги даврда қон босимининг юқорими, пастми, доимо бир хилда туриши «ишчи қон босими» деб юритилади. Бу деган сўз киши уни ўзининг ўртача босими деб билиши лозим. Мабодо ана шу ўртача босим кўтарилса, дори-дармон билан ўз ҳолига келтириш лозим. Илгари бундан 10 —15 йил муқаддам босим юқори бўлса, врачлар дарҳол дори-дармонлар ёрдамида уни одатдаги нормага (120/00 мм га) туширар эдилар. Ҳозирги вақтда одамнинг қон босими ўзига хос қанча бўлиб туриши суриштирилади, унинг организми ўрганган босимни тушириш тавсия этилмайди, ўша баланд босимга одамнинг ҳамма органлари мослашиб қолган бўлади. Агар бу босимни пасайтириш тавсия этилса, беморнинг тинкаси қуриб, чарчайди, беҳол бўлиб қолади. Шунинг учун ҳозирги вақтда врачлар дори-дармонларни буюришдан аввал «кундалик ўртача кўрсаткич босимни» суриштиришлари керак.\nҚон босимининг ҳам устки, ҳам пастки даражаси кўтариладиган бўлса, бу гипертония касаллиги деб юритилади. Одамларда гипертонияга нисбатан туғма мойиллик бўлганда босим 25 — 30 ёш ораларида кўтарилади. Босимнинг кўтарилишига ташқи муҳитнинг ёмон таъсирлари сабаб бўлади. Касаллик аста-секин ривожлана боради, беморнинг жаҳли тез чиқиб, бўлар-бўлмасга тажанг бўлаверади, боши оғрийди, уйқуси бузилади. Лекин беморга тинч, хотиржам шароит яратилганда бу аломатлар ўзича давосиз ўтиб кетиши мумкин.\nБироқ кейинчалик йиллар ўтган сари бош оғриғи кучайиб, доимийга айланиб қолиши мумкин. Оғриқ бошнинг орқа томонида пайдо бўлади, томир гупиллаб ураётгандек бўлади, айрим беморларнинг иккала чаккаси оғрийди, жаҳли тез чиқади, тез чарчайди, хотираси сусаяди, фикрини тўплаш қийинлашади, баъзан бўшашиб, кайфияти бузилади, яхши ухлай олмайди, кўп туш кўради. Аломатлар олдинига босим кўтарилганда сезилса, кейинчалик босим нормада турганда ҳам пайдо бўлиши мумкин. Гипертония касаллиги бошланган даврда босим кўтарилиб турадиган бўлиб қолади, кейинчалик эса уни нормага тушириш қийин бўлади, юқорида айтилган касаллик аломатлари эса доимий бўлиб қолади. Агар бемор яхши даволанса, юрак атрофида ва бош мияда қон айланиши бузилмаслиги мумкин.\nҚон босими кўпроқ қайси ёшдаги одамларда кўтарилади, деган савол кўпчиликни қизиқтиради. Гипертония ҳамма ёшдаги кишиларда учраши мумкин. Лекин ёшларда кўпроқ буйрак, юрак ва бошқа ички органлар касалликларида қон босими кўтарилади. Ўрта яшар кишиларда гипертония касаллиги бошқа касалликларга қараганда кўпроқ учрайди. Катта ёшли кишиларда 50 — 60 ёшдан сўнг қон томирлар склероз бўлиб қолгани натижасида босим кўтарилади. Склерозда босимнинг юқори даражаси кўтарилиб, пасткиси паст даражада туради (Масалан: 160/60).\nҲозирги вақтда бош мия гипоталамик хуружи вақтида ҳам қон босими кўтарилиши аниқланган. Шу билан бирга хуруж ўтгандан сўнг унинг ўз ҳолига қайтиб тушиши кузатиляпди.\nБўйиннинг умуртқа қисмида туз йиғилганда ҳам қон босими тез-тез ўзгариб туриши мумкин.\nҚон босими баланд бўлишининг олдини олиш учун аввало унинг сабабини синчиклаб текшириб кўриш лозим. Мабодо босим ташқи муҳит салбий таъсирлари сабабли кўтарилаётган бўлса. Дарҳол бемор ўз асаб системасини тинчлантирувчи дори-дармонлардан фойдаланиши керак.\nБунинг учун вақти-вақти билан бром, валериана, пассит, валоседан дориларидан ичиш лозим. Вақтида дам олиш, кундалик режимга риоя қилиш мақсадга мувофиқ бўлади. Босими сурункали кўтарилиб турадиган кишилар албатта мутахассис врачлар билан маслаҳатлашиб даволашганлари маъқул.\nҚора седана фойдали ва зарарли томонлари\nPrevious PostЯнги туғилган чақалоқ парвариши учун тавсиялар\nNext PostАритмия: белгилари, сабаблари, турлари ва даволаш усуллари.\nҲомила жинсини аниқлаш календари. Хитой тақвими ва бошқа усуллар 11.5k views\nҚора седана фойдали ва зарарли томонлари 4.1k views\nУретрит – сийдик йўллари шамоллаши, белгилари ва даволаш 3.6k views\nСаратон (Рак) касаллиги белгилари. Хасталикнинг 5 та илк аломатлари 2.6k views\nЖигар циррози аломатлари, касалликнинг белгилари, давоси, кечиши ва босқичлари 2.3k views


НИҚОБ ТАҚҚАН КИМСА\nЯрим тун. Бухоро мадрасасида таҳсил олувчи талабалар мириқиб ухлашмоқда. Фақат илмга ўта чанқоқ бириккита талаба жойлашган хонанинггина чироғи ёқиғли. Бир пайт давоми...\n2363 21:15 / 19.04.2017\nЎн икки ойнинг султониmdashcор бўлиб кел, Рамазон,Расулуллоҳ умматигаёр бўлиб кел, РамазонЖоним тўшай йўлларинггазор бўлиб, кел, Рамазон,Хаста руҳим даво изларmdashкор давоми...\n2145 21:14 / 19.04.2017\nМеҳрибон ва раҳмли Аллоҳ номи биланБисмиллаҳ, алҳамдулиллаҳ, вассолату вассалому ала расулиллаҳ.Муборак Рамазон рўзаси натижасида, руҳиятимда ўзгариш сезаман. давоми...\n2163 21:13 / 19.04.2017\nБутун махлуқоту мавжудотни яратган ва биз бани одамни ўзининг улуғ китоби бўлмиш Қуръони каримида Дарҳақиқат, биз бани одамни одам болаларини мукаррам қилиб давоми...\n1906 21:12 / 19.04.2017\nБисмиллаҳир Роҳманир РоҳиймРамазон ойи улуғ бир неъматдир. Бу ойда Аллоҳнинг рахмат, мағфирати янада зиёда ҳолда бандаларига тақдим этилади. Росулуллоҳ с.а.в. давоми...\n2268 21:12 / 19.04.2017\nЯхши курган бандаларин Худойим Масжидларга туплаб куяр хар доим. Савоб умид килиб, турибмиз коим, Бугунги тун минг ойдан хам яхшидир.Савобларни кила олмай саришта, давоми...\n3472 21:11 / 19.04.2017\nБутун умрингдан афзал кеча\nРамазоннинг сўнги 10 кун ичида Лайлатул Қадр бордир. Араб харфларидан Лайлатул Қадр сўзида 9 дона, Яъни тисъа ахруф Фис суратил Лайлатул Қадри кам маррот хазихил давоми...\n2192 21:09 / 19.04.2017\nНафс қўлига берибон жилов,Ишқ домига тортибон ҳаёл,Обрў талаб интилиб бедор,Охирда топганим бир энлик мато.Худо деб топиндим улуғ зотларга,Эришдим, даҳолик давоми...\n1865 21:09 / 19.04.2017\nЯхшилик қил сувга сол...\nОдатдаги иш кунларининг бирида тушлик пайти хамкасблар билан сухбатимиз яхшилик ҳақида бўлди. Бугунги кунда беминнат яхшилик қиладиган одамни топиб бўлмай давоми...\n2802 21:08 / 19.04.2017\nРадиодан хонанданинг дардли ноласи янграмоқдаУзат дейсан, бер дейсан,Ҳеч тўймадинг одамзот.Туя тўйди, фил тўйди,Сен тўймадинг одамзот... бехос ўйга толасан. Умрни давоми...\n2108 21:08 / 19.04.2017\nҚадр кечаси нима эканлигини сиз қаердан билар эдингиз Қадрrdquo сураси, 2оятmdash Бу кеча ким ухлаб қолмаса Лайлактул Қадрни кўради. У Лайлак кун ботар томондан учиб давоми...\n2520 21:07 / 19.04.2017\nБисмиллаҳир Раҳмонир Раҳимmdash Маҳалла масжидига Шайх Ҳазратлари келармишлар Маърифат қилармишлар Сиз ҳам чиқинг, дадаси, кўнглингизга нур кирадиmdash Бир умр давоми...\n2043 21:06 / 19.04.2017


Россияда ўрмон ёнғинлари кўлами кенгаймоқда\n27 январ 2021, Тошкент вақти: 12:33\nТомскдаги ўрмон ёнғини.\nРоссиянинг Томск вилоятида ёнаётган ўрмон майдони сўнгги бир кун ичида 16 фоизга кўпайиб қарийб 10 минг гектарни ташкил қилмоқда.\nФавқулодда вазиятлар вазирлигининг минтақа бўлими маълумотига кўра, ёнғин аҳоли пунктларига хавф солаётгани йўқ.\nЎрмон ёнғинларини ўчиришга оғир авиация ва вертолётлар жалб қилинган.\nБир кун давомида ўрмон ёнғинларини ўчириш учун бир минг тоннадан кўп сув сепилган.\nМинтақада ғайриодатий иссиқ ҳаво 5 августгача сақланиб қолиши айилмоқда.


Абдулла Орипов илк шеърлари биланоқ кўзга ташланган. 1965 йилда ёзилган "Тилла балиқча" шеърида тор ва лойқа сувли кўлмак ҳовузда ташландиқ ушоқ еб кун кўраётган тилла балиқча ҳовузни дунё деб билади. Айримлар "шоир "кўлмак ҳовуз" деганда совет тузумини назарда тутган", деб баҳолаган.\n"Ўзбекистон" шеърида юртимиз шаънини улуғлаган, тарихи ҳақида фикр юритган, Амир Темур билан фахрланиб, Навоий ҳақида "Темур тиғи етмаган жойни, Қалам билан олди Алишер" дея эътироф этган. Берунийни "Америка - сеҳрли диёр, Ухлар эди Колумб ҳам ҳали, Денгиз ортин ёритди илк бор, Берунийнинг ақл машъали", деб таърифлайди.\n"Мен нечун севаман Ўзбекистонни" шеърида юртни фақат пахтаси, тиллоси, нефть-гази, тупроғи, боғлари ва бошқа бойликлари учун эмас, ота юрт ва она замин бўлгани учун севишимиз кераклигини уқтиради. Зеро, Ер курраси кенг бўлса-да, биз учун бошқа юрт - бошқа Ўзбекистон йўқ. Ота-боболаримиздан қолган қадриятлар, тилимиз ва урф-одатларимиз фақат Ўзбекистонда ривож топади. Шундай экан, Ватанни севмай бўладими?\nАбдулла Орипов буюк шоир бўлиши билан бирга, етук файласуф инсон эди. У инсон ва инсонийлик, миллат ва тил, халқ ва Ватан, диёнат ва номардлик, бюрократия ва маддоҳликка оид масалаларда ўзини қизиқтирган саволларга жавоб излаган. Ҳасад, қабиҳлик, иккиюзламачилик ва виждонсизликни қоралаб "Дейдилар ит ҳурар, ўтади карвон, Ранжу балолардан ёнмасин жонинг. Лекин алам қилар бир умр гирён, Итлар орасида ўтса карвонинг", деб ёзади.\nЎзбекистон халқ шоири, Ўзбекистон Қаҳрамони Эркин Воҳидов (1936-2016)нинг "Ёшлик девони", "Тирик сайёралар", "Нидо", "Руҳлар исёни", "Истамбул фожиаси", "Олтин девор", "Куй авжида узилмасин тор", "Яхшидир аччиқ ҳақиқат", "Шоиру шеъру шуур" каби асарлари эътиборга молик. Ижодкор ўз таржимаи ҳолида ота-онаси ёшлигида вафот этгани ва тоғаси қўлида тарбияланганини таъкидлайди. Шоир дастлабки шеърлариданоқ Шарқ мумтоз адабиёти анъаналарига риоя қилган. Ҳаёт жумбоқлари, инсон руҳияти, қалби, нозик диди, маънавий дунёси ва қисматини очиб беришга интилган.\nЭркин Воҳидов шеърларини ўқиб, унинг миллат, халқ ва Ватан олдидаги маънавий бурчини ҳис қилиб яшаганини илғаш қийин эмас. Зеро, шоир "Эл ичида яшаб, элнинг орзу-умидлари, курашлари, шодлик ва қайғуларидан четда туриш мумкин эмас", деб кўп бора айтади. "Шоирлик" шеърида ёзади: "Шоирлик - бу ширин жондан кечмоқдир, Лиммо-лим фидолик майин ичмакдир. Шоирлик - жигарни минг пора этмак, Бағир қони билан сатрлар битмак".\nЭркин Воҳидовнинг муҳаббат ва садоқат, ҳижрон ва висолга оид шеър-ғазаллари китобхонлар томонидан ҳамиша севиб ўқилади. "Манфаат фалсафаси", "Мажлис қилинг", "Донишқишлоқ латифалари" каби ҳажвий-юмористик шеърларида комил инсон масаласи бош ғоя ҳисобланади.\n"Ўзбегим" қасидасини ўқимаган ёхуд эшитмаган миллатдошимиз топилмаса керак. Унда неча минг йиллик тарихимизга таъриф берилиб, аждодларимиз ғурур ва ифтихор билан улуғланган. Кўҳна ва буюк тарихимизни ёритиш учун "мингта Фирдавсий керак" дея тараннум этилган. Асар "Бу қасидам сенга халқим, Оқ суту туз ҳурмати, Эркин ўғлингман, қабул эт, Ўзбегим, жон ўзбегим" деб якунланади.\nАдибнинг "Руҳлар исёни" достони ўзбек поэмачилигининг гўзал намунаси ҳисобланади. Аксарият зиёлилар бу достонни Эркин Воҳидов шеъриятининг гултожи, XX аср ўзбек достончилигининг фахри ва шарафи ҳисоблашади. Асардаги воқеалар Ҳиндистон тарафларда содир бўлган ва бенгал шоири Назрул Исломнинг ижоди, жасорати ҳамда фожиавий қисмати билан боғлиқ. Балки Эркин Воҳидов 1980-йиллардаёқ юртимиз мустақиллиги, халқимизнинг ҳур ва озод бўлишига оид қалб исёнини шу усулда баён этгандир. Асар мустамлакачилик, адолатсизлик ва эрксизликка оид норозилик ғоялари билан ёзилган. Бир сўз билан айтганда, достон адибнинг ҳурлик ва озодлик ҳақидаги қалб нидосидир. Достонда эътиборга молик шундай сўзлар бор: "Шоир бўлсанг, Бўлсин қалбинг Элга қурбон бўлгудек. Шоир бўлсанг, Бўлсин халқинг Сенга қалқон бўлгудек. Шоир бўлсанг, Сени элинг Қалби билан тингласа, Ёд олмаса ҳам шеъринг, Фидолигинг англаса".\nЎзбекистон халқ шоири Муҳаммад Юсуф (1954-2001) қаламига мансуб "Булбулга бир гапим бор", "Илтижо", "Уйқудаги қиз", "Ишқ кемаси", "Бевафо кўп экан", "Ёлғончи ёр", "Сайланма" каби шеърий тўпламлар халқимиз томонидан севиб ўқилади. Бу шеърлар самимий, содда ва халқчил ёзилгани билан ажралиб туради.\nМуҳаммад Юсуф шоир ва шеър ҳақида шундай деган экан: "Мен шоирман деган зотдан қўрқинг. Чунки ундан ҳар балони кутиш мумкин. Ҳақиқий шоир ҳеч қачон иддао билан ўзини таништирмайди. Аксинча, уни аллақачон халқ танлаб, сайлаб олган бўлади. Аслида, шеър ҳам одамдек гап. Унинг юзи, кўзи, қиёфаси ва либоси бор. Баъзи шеърлар сатанг аёллардек ясанган. Пардоз-андозни ҳам жойига қўйган. Уларда биргина етишмовчилик бор, холос. Самимият йўқ".\nМуҳаммад Юсуфнинг миллат ва она тилимиз, халқ ва Ватан ҳақида ёзганлари алоҳида диққатга сазовор. "Бир майизни қирққа бўлган бир тану жон - Кунларингга қайтай десанг - халқ бўл элим" деган фикрларида катта фалсафий маъно мужассам. Шоир "Ватаним" шеърида Ўзбекистон биз учун ягона юрт эканлиги, биз шу юртдагина ҳоқон ва султон эканлигимизни таъкидлайди. Кўҳна тарихимиз гоҳ қувонч, гоҳ қайғу билан эслаб ўтилади. Шоҳга маслакдош бўлган Навоий, фақирини дуо қилган Яссавий, ҳақиқатгўй Машраб, душманига қарши турган Широқу Муқанна, Жалолиддину Темур Малик улуғланган. Ер юзига тарқаб кетган ўзбекнинг тўқсон олти уруғи, "Бу қандай юз қаролиғ" деб юртдан кетган Бобур, падаркуш қўлида шаҳид бўлган Улуғбек, Қодирийни сотган эл ва хоки номаълум Усмон Носир ҳақида сўз борган. Шеър "Ўзинг мени улуғлардан Улуғимсан, Ватаним!" деб якунланади.\n"Онамга хат" шеърида инсон учун энг меҳрибон ва ишончли зот она эканлиги, кўпчилигимиз орзу-истаклар ғамида бўлиб оналардан тириклигида хабар олмаслигимиз, ишончли инсонлар камлиги борасида сўз боради. "Она тилим" шеърида тилимизни асраш шартлигини уқтириб, жамиятда она тилига бўлаётган муносабатни кўриб "Эй муқаддас она тилим, Кечир мени она тилим", дейди. "Самарқанд" шеърида падаркуш қўлида ўлган илм-маърифат соҳиби Улуғбек ҳақида "Самарқандга борсам мен агар, Улуғбекни кўрмай келмайман. У менга қон йиғлар ҳар сафар, Мен дардимни кимга айтаман!" деб оҳ чекади.\nМуҳаммад Юсуфнинг "Биз бахтли бўламиз", "Менинг дардим", "Лолақизғалдоқ", "Хавотир" каби шеърларини ўқиб, шоир нега ўлим ҳақида кўп ёзган, тушкунликда яшаган, деб ўйлаб қоласан. Ахир уламолар "Ўлимни эсдан чиқарманг, аммо ўлим ҳақида кам гапиринг" дейишган-ку? Бу шеърларни кўзга ёш олмасдан ўқиб бўлмайди. Бир сўз билан айтганда, Муҳаммад Юсуф: "Қўрқаман, эртага мен ўлиб кетсам, Ётар бўлсам қумга ботиб кўзларим, Кўнглимни кўчкидай босади бир ғам - Йиғлашни ҳам билмас менинг қизларим… Энг яқин дўстларим ғийбатим қилар, Энг заиф душманим устимдан кулар, Улар-ку, не қилса ўзлари билар, Йиғлашни ҳам билмас менинг қизларим…" дея ҳаммани йиғлатиб кетди.\nЮқоридаги мулоҳазаларимизга Муҳаммад Юсуфнинг ушбу мисралари чиройли якун бўлади: "Ўзи ўлса ўлар, сўзи ўлмайди, Ҳамиша барҳаёт насл шоирлар. Ҳақиқий шоирнинг қабри бўлмайди, Юракка кўмилар асл шоирлар".


Россияда теракт уюштирмоқчи бўлган қозоғистонлик ўсмирлар жазога тортилди\n19:12 / 06.01.2017\nБир гуруҳ қозоғистонлик ўсмирлар Россия ҳудудида қуролланган жиҳод уюштиришга уриниш ҳамда террорни тарғиб қилганлик учун турли муддатдаги қамоқ жазоларига маҳкум қилиндилар. Бу ҳақда Оқтўбе вилояти суди матбуот хизмати маълум қилди.\nГуруҳнинг 7 нафар аъзоси бўйича суд иши вилоятнинг жиноий ишлар бўйича ихтисослашган туманлараро судида кўриб чиқилди. Судланувчилар Қозоғистон Жиноят кодексининг 3 та – террорчилик гуруҳи яратиш ва унда иштирок этиш, террорчиликни тарғиб қилиш ва диний адоватни қўзғатиш моддалари бўйича айбландилар.\nМаълум қилинишича, гуруҳнинг етакчисига айланган Кудайбергенов "диний экстремизмни тарғиб қилувчи хорижий имомларнинг радикал қарашларини қўллаб-қувватлаб, Россия ҳудудида ҳуқуқ-тартибот муассасалари ходимлари ва фуқароларига қарши қуролланган жиҳод учун террорчилик гуруҳи ташкил қилишга қарор қилган".\nГуруҳ ўз режаларини ижарага олинган яширин квартирада муҳокама қилган. Гуруҳ аъзолари ўзларининг қабиҳ ниятиларини амалга ошириш учун ов қуролларидан фойдаланишни режалаштиришган. Кейинроқ гуруҳни маҳаллий мактаб ўқувчилари ҳисобига кенгайтиришга уринишлар бўлган. Суд материалларига кўра, ўсмирлар Россияда тунги клублар ва йирик савдо марказларида терактлар уюштирмоқчи бўлишган.\nГуруҳ ўз қарашларини интернетда ҳам тарғиб қилган.\nМаълум қилинишича, гуруҳ етакчиси 9 йил озодликдан маҳрум қилинган. Қолган судланувчилар 6 йилдан 9 йилгача қамоқ жазоси олишган.\nРоссия Қозоғистон ўсмирлар террорчилик гуруҳи


1 йил аввал 389 siyrat.uz\nҲижрий 1074-йил 21-сафар куни (милодий 1701-йил 24-сентябр) Усмонлилар империяси Будапештнинг шимоли ғарбида жойлашган “Уефар” қалъасини 37 кунлик қамалдан сўнг қўлга киритдилар. Бу қалъа европадаги энг бақувват ва мастаҳкам қурилган қалъалардан бири бўлиб, Олмонияга қарашли эди. Усмонлилар томонидан бу қалъани қўлга киритиш Олмониядаги яна 30 та қалъани қўлга киритилишига замин яратди.\nҲижрий 1113-йил 21-сафар куни (милодий 1701-йил 21-июл) Усмонлилар империяси денгиз ҳарбий қўмондони Мизрамурта Ҳусайн Пошо кема чўкиши оқибатида ҳалок бўлди. Бу қўмондон Усмонлилар империяси ташкил бўлишида ўзининг катта ҳиссасини қўшган, 8та денгиз ҳарбий урушида ғалаба қозонган ҳамда денгиз кучларида асосий ислоҳотларни олиб борган зот сифатида эътироф қилинган.


Ўзбек молиявий пирамидасининг асосчиси Аҳмадбой 13 йилга қамалди - Фарғона.Ру ахборот агентлиги\n02:50 msk, 13 Декабрь 2018\nЎзбек молиявий пирамидасининг асосчиси Аҳмадбой 13 йилга қамалди\n22.02.2018 17:46 msk\nАҳмад Турсунов “Узбекистан 24” телеканалидан кадр\nЧинозли Аҳмадбой номи билан танилган Аҳмад Турсунбаев суд ҳукми билан Жиноят кодексининг бир неча моддалари бўйича айбдор деб топилди ва умумий ҳисобда 13 йилга озодликдан маҳрум этиш, 1 йил давомида тадбиркорлик фаолияти билан шуғулланиш ҳуқуқидан маҳрум этиш жазоси билан жазоланди, шунингдек, унга 52 миллион сўм ($6341) жарима солинди, дея хабар беради Daryo.Uz.\nАҳмадбойга нисбатан амнистия тўғрисидаги қарор қўлланилиб, озодликдан маҳрум этиш жазоси ўталмаган муддати тўртдан бир қисмига қисқартирилди. Жазо умумий тартибдаги колонияда ўталади. Жазони ўташ муддати 2016 йил 16 июндан бошланган, деб эълон қилинди. Ҳукм 21 февраль куни чиқарилди.\nАҳмад Турсунбаев бир неча йил олдин бир нечта ширкатлар тузиб одамларнинг пулини ёки қимматбаҳо буюмларини олиб, бир йилда 100% устамаси билан қайтариб беришни ваъда қилиб келган. Шу билан бирга омонатчиларга ҳеч қандай кафолат берилмас эди. Уларга фақат агар Аҳмадбой жиноий таъқибга дуч келиб, ҳибсга олинса ёки бошқа турдаги форс-мажор шароити юзага келадиган бўлса, омонатчилар Турсунбойнинг қариндошларидан товон ундиришга ҳақли бўлмайди, деб ёзилган тилхат бериларди. У яратган пирамида беш йилга яқин ишлади, унга ўн минглаб одамлар аралашдилар.\nАҳмадбой Турсунбоев 2016 йил июлда ҳибсга олинган, ўшанда унинг уйида 40 млрд сўм ва 2 млн доллар пул мусодара қилинганди.\nОлдинроқ Аҳмадбой ҳаракатларидан жабрланганларга 105 та енгил автомашина қайтариб берилгани ҳақида хабар берилганди.\nТурсунбаев ва унинг олти шериги ЖКнинг 177-моддаси 3-қисми “а” ва “б” банди (валюта қимматликларини ноқонуний йўл билан олиш ёки сотиш), 188-моддаси (давлат рўйхатидан ўтмасдан тадбиркорлик фаолияти билан шуғулланиб, жуда катта миқдорда назоратсиз даромад кўриш), 189-моддаси (Савдо қилиш ёки хизмат кўрсатиш қоидаларини бузиш), 190-моддаси 2-қисми “а” ва “в” (Лицензиясиз фаолият билан шуғулланиш) бандларида кўзда тутилган жиноятларни содир этишда айблов қўйилган.


Суриядаги портлашларда қирққа яқин киши нобуд бўлди\n13 май 2021, Тошкент вақти: 02:17\nСуриянинг Хомс шаҳрида мактаб ва касалхона олдида содир бўлган икки портлашда камида 39 киши нобуд бўлди. Бу қурбонларнинг 30 нафари 12 ёшгача бўлган болалардир. Бу ҳақда қароргоҳи Британияда бўлган Сурия инсон ҳуқуқлари маркази маълум қилади.\nАссошиейтед Пресс агентлигининг Сурия расмийлари маълумотларига таянган ҳолда хабар қилишича эса, Хомсдаги портлашларда 22 киши ҳалок бўлган.\nМаълумотларга кўра, даставвал болалар мактабдан чиқаётган пайтда у ерда ичига бомба ўрнатилган автомобиль портлаган. Орадан бир неча дақиқа ўтгач эса, касалхона олдида иккинчи портлаш содир бўлган. Суриялик ҳуқуқ фаолларига кўра, бу портлаш худкуш шахс томонидан содир этилган.\nПортлашлар Хомснинг расмийлар назорати остида бўлган ва асосан алавийлар истиқомат қиладиган мавзеида содир этилган.\nМазкур портлашлар учун масъулиятни ҳозирча ҳеч ким зиммасига олгани йўқ. Ахборот агентликларининг қайд этишларича, ўтмишда президент Башар Ассад режими билан курашаётган суриялик исёнчилар расмийлар назорати остида бўлган ҳудудларда портлашлар уюштириб турганлар.\nМай ойида Сурия армияси Ҳалабдаги мактаб ва қочқинлар лагери жойлашган ерга ҳаводан зарба берганди. Ўшанда 19 киши, шу жумладан, 10 нафар бола нобуд бўлганди.


Ёшларимиздан иккинчи ўйинда ғалаба - PFС "Navbahor"\nХабарингиз бор, айни кунларда Фарғонада анъанавий “Ҳоким кубоги - 2021” мусобақаси давом этмоқда. Мазкур турнирнинг “В” гуруҳидан ўрин олган, Усмон Асқаралиев ва Алишер Маҳмудов мураббийлик қилаётган “Навбаҳор-U-21” ёшлар жамоамиз 2-тур баҳсини Андижоннинг “УзТонгХонгКо” жамоасига қарши ўтказди.\nМазкур ўйинда ёшлар жамоамиз таркиби қуйидагича кўриниш олди: Улуғбек Эгамбердиев, Муроджон Адашбоев, Азиз Зокиров, Миржалол Абдумуталов, Асадбек Лутфуллаев, Азизбек Хурсанбоев, Жаҳонгир Турсунов, Асадбек Зокиржанов, Асилбек Орифжонов, Абдурасул Қаюмбаев, Ибодулла Набиев.\nЗахирадан майдонга тушганлар: Иброҳим Қодиралиев, Жамшид Ғаффаров, Камрон Неъматжонов, Муҳаммадбобир Мўйдинов, Зайниддин Тўхтасинов, Равшан Олимжонов, Ҳасан Қаҳҳаров, Акрамжон Муҳаммаджонов, Ҳасан Турғунов.\nУчрашувда ҳисобни Усмон Асқаралиев шогирдлари очишди. Азизбек Хурсанбоевнинг чап қанотдан амалга оширган жарима зарбасидан сўнг, ҳужумчиларга ёрдамга етиб келган ёшлар жамоамиз ҳимоячиси Азиз Зокиров тўпни боши билан дарвозага аниқ йўллади – 1:0.\nЎтказиб юборилган тўпдан сўнг, мувозанатни тиклаш ниятида ҳужумкорликни кучайтирган андижонликлар навбатдаги қарши ҳужумлардан бирида гол уриб, ҳисобни тенглаштиришга муваффақ бўлишди.\nНатижада жамоалар танаффусга 1:1 ҳисобидаги дуранг билан чиқиб кетишди.\nИккинчи бўлимда ёшларимиз ўйинда ташаббусни ўз қўлларига олиб, андижонликлар дарвозаси олдида кўплаб хавфли вазиятларни юзага келтиришди.Шундай вазиятларинг иккитаси эса дарвозани ишғол этиш билан якунланди. Ёшлар жамоамиз ҳужумчиси Асилбек Орифжонов икки марта “УзТонгХонгКо” дарвозабони билан яккама – якка вазиятга чиқиб, биринчи ҳолатда тўпни рақиб посбонининг устидан ошириб, дарвозага аниқ йўллаган бўлса, иккинчи вазиятда тўпни ерлатиб дарвозага аниқ йўналтирди ҳамда ўз “дубл”ини нишонлаб,якуний ҳисобнинг 3:1 кўринишини таъминлади.\nШу тариқа, Усмон Асқаралиев шогирдлари мазкур мусобақадаги илк ғалабани нишонлаб, ўз ҳисобларига 3 очкони ёзиб қўйишди.\nМазкур гуруҳнинг ушбу туридан ўрин олган иккинчи баҳсда Фарғонанинг “Истиқлол” жамоаси Яйпаннинг “Турон” жамоасини 2:0 ҳисобида мағлубиятга учратиб, ўз очколарини 6 тага етказган ҳолда, гуруҳ пешқадамига айланди.\nЁшларимиз гуруҳнинг сўнгги, 3-тур учрашувини 27 январь куни Фарғонанинг “Истиқлол” жамоасига қарши ўтказишади. Ушбу баҳс “ФарДУ” стадионида соат 11:00 да старт олади.\nБўлажак баҳсда Усмон Асқаралиев шогирдларига омад ёр бўлишини тилаймиз.


ЭЛ-ЮРТГА САДОҚАТ БИЛАН ХИЗМАТ ҚИЛИШ — АСОСИЙ БУРЧИМИЗДИР - Ўзбекистон овози газетаси\nЭЛ-ЮРТГА САДОҚАТ БИЛАН ХИЗМАТ ҚИЛИШ — АСОСИЙ БУРЧИМИЗДИР\nШавкат Мирзиёев Тошкент шаҳри сайловчилари билан учрашувда пойтахтимизни келгуси беш йилда ривожлантириш бўйича ўз дастурини тақдим қилган ва бу борада аниқ таклифлар илгари сурган эди.\nДунё бозорида рақобатбардош саноат маҳсулотларининг янги турларини ишлаб чиқариш, замонавий хизматлар кўрсатишни ташкил этиш, янги иш ўринлари яратиш, кўп хонадонли арзон уй-жойлар қуриш, тадбиркорларга қўшимча имтиёзлар бериш, хусусий уй-жой мулкдорлари ширкатлари фаолиятини мувофиқлаштириш, кўп қаватли уйларни таъмирлаш ва улар ҳудудини ободонлаштириш, шаҳар аҳолисини тоза ичимлик суви ва оқова сув хизматлари билан таъминлаш, экология ва санитария муҳитини яхшилаш, метро, автомобиль йўллари ва кўприклар қурилишини давом эттириш, профилактика инспекторлари институтини мустаҳкамлаш, аҳолининг китобхонлик маданиятини ошириш, дори-дармонларга нарх белгилашни тартибга солиш. Бу масалалар Президентимиз Шавкат Мирзиёевнинг Тошкент шаҳри сайловчилари билан учрашувда айтилган режа ва тадбирларнинг бир қисми.\nЎтган вақт мобайнида юқорида санаб ўтилган масалаларнинг барчаси бўйича фармон, қарор ва бошқа тегишли ҳужжатлар қабул қилиниб, ижроси изчил таъминланмоқда.\nДавлатимиз раҳбари дастлаб Ойбек кўчасидаги кўп қаватли уйларда ишга туширилган замонавий, энергиятежамкор технологияларни бориб кўрди.\nМамлакатимизда аҳоли фаровонлигини юксалтириш, хонадонлар ва ижтимоий соҳа объектларини иссиқлик энергияси ва иссиқ сув билан узлуксиз таъминлаш бўйича изчил чора-тадбирлар амалга оширилмоқда. Давлатимиз раҳбарининг шу йил 20 апрелдаги «2018-2022 йилларда иссиқлик таъминоти тизимини ривожлантириш дастури тўғрисида»ги қарори бу борадаги ишларни янги босқичга кўтаришда муҳим омил бўлмоқда.\nУшбу қарорга мувофиқ, Тошкент шаҳрида иссиқлик таъминоти тизимини янгилаш ва модернизация қилиш, энергия самарадорлиги юқори бўлган маҳаллий қозонхоналар қуриш, кўп қаватли уй-жой фонди ва ижтимоий соҳа объектларида локал иссиқлик таъминоти тизимини ривожлантириш бўйича кенг кўламли вазифалар белгиланган.\nПойтахтимиздаги марказлашган иссиқлик таъминоти тизими ускуналари ва тармоқлар техник ва маънавий эскиргани, марказий қозонхоналар истеъмолчилардан узоқ жойлашгани сабабли иссиқлик етказиб беришда айрим муаммолар юзага келмоқда.\nПрезидентимиз қарорига асосан пойтахтимиз туманларида замонавий қозонхоналар қуриш, қуёш энергияси билан сувни иситадиган гелиоқурилмалар негизида уй-жойлар ва ижтимоий объектларни иссиқлик билан таъминлаш бўйича дастур ишлаб чиқилмоқда. Дастурга кўра, жорий йилда пойтахтимизда 211, жумладан, кўп қаватли уйлар том қисмида 134, мавзелар ҳудудида 77 қозонхона қурилади. Ушбу мақсадлар учун сарфланадиган 170 миллиард сўм маблағ тижорат банклари кредитлари ҳисобидан молиялаштирилади.\nОйбек кўчасидаги 40- ва 42-уйларда ишга туширилган қозонхоналар гелио сув иситгичлари билан жиҳозланган. Бу қозонхона анъанавий марказлашган иситиш тизимига қараганда бирмунча афзалликларга эга. Қозонхонада замонавий технология асосида қуёш нуридан иссиқлик энергияси ишлаб чиқарилиб, сув хонадонларга тақсимланади. Бу табиий газни тежаш, истеъмолчиларга иссиқлик энергияси етказиб беришда йўқотишлар ва авария ҳолатларининг олдини олиш, ортиқча сарф-харажатларни камайтириш имконини беради.\nҚозонхонада соатига 416 киловатт иссиқлик энергияси ишлаб чиқарилади. Лойиҳа қиймати 460 миллион сўм бўлиб, харажатлар «Тошиссиққуввати» ишлаб чиқариш бирлашмаси унитар корхонаси ҳисобидан қопланган. Уй юқорисидаги техник қаватда қозонхона, томда қуёш коллекторлари ўрнатилган.\nҚуёш сув иситгичлари экологик тозалиги, кўп хизмат талаб этмаслиги ва узоқ муддат фойдаланиш мумкинлиги билан ажралиб туради. Бундай технологиялар нафақат қуёшли, балки булутли кунларда ҳам энергия ишлаб чиқара олади.\nБу ишлардан кўзланган асосий мақсад кўп қаватли уйларда яшовчи аҳоли учун қулай шарт-шароит яратишдир, деди Президентимиз. Коммунал соҳани янада такомиллаштириш ва кўрсатилаётган хизматлар сифатини ошириш учун қуёш энергияси асосида ишлайдиган иссиқлик энергияси тизимига ўтишни ҳаётнинг ўзи тақозо этмоқда. Тошкент шаҳрида келгуси уч йилга мўлжалланган алоҳида тизим ишлаб чиқилади. Бу тизим қуёш энергияси ёрдамида уй-жойлар ва ижтимоий объектларни иссиқ сув ва энергия билан узлуксиз таъминлаш, энергия ресурсларини тежаш ва аҳоли фаровонлигини оширишга хизмат қилади.\nДавлатимиз раҳбари гелиоқурилмалар ишлаб чиқарувчи корхоналар маҳсулотлари билан танишди.\nҚозонхоналар қуриш ва улардан фойдаланишда замонавий технологияларни қўллаш, малакали мутахассисларни жалб этиш борасида зарур кўрсатмалар берилди.\nШавкат Мирзиёев «Тошкент қоғози» масъулияти чекланган жамиятига ташриф буюрди.\n2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида белгиланган вазифаларга мувофиқ ҳудудлар иқтисодиётини модернизация ва диверсификация қилиш, халқимизнинг турмуш даражаси ва даромадларини ошириш учун ҳар бир ҳудуднинг табиий, минерал-хомашё, саноат, қишлоқ хўжалиги, туристик ва меҳнат салоҳиятидан самарали фойдаланишга қаратилган изчил ишлар амалга оширилмоқда.\n«Тошкент қоғози» масъулияти чекланган жамиятининг умумий ер майдони 12 гектардан зиёд, бино ва иншоотлар майдони 4,5 гектар. Бу ерда ишлаб чиқаришни ташкил этиш учун зарур инфратузилма, тайёр имконият мавжуд. Бу салоҳиятдан фойдаланиш мақсадида жамият ҳудудида кичик саноат зонаси ташкил этиш режалаштирилган.\nПрезидентимиз бу ердаги имкониятлардан самарали фойдаланиш, завод биноларини ишбилармон ва тадбиркорларга имтиёзли асосда бериш, уларда экспортбоп маҳсулотлар ишлаб чиқаришни йўлга қўйиш зарурлигини таъкидлади.\nШу ернинг ўзида Яшнобод туманида амалга ошириладиган ижтимоий-иқтисодий лойиҳалар тақдимоти ўтказилди.\nТуманда саноат ва хизматлар соҳасини ривожлантириш, аҳолини тадбиркорликка жалб этиш, касб-ҳунар коллежлари битирувчиларини ишга жойлаштириш бўйича аниқ режа ишлаб чиқилган.\nЯшнободда қайси йўналишларга эҳтиёж кўплигидан келиб чиқиб алоҳида тизим яратиш керак. Бизнес-инкубаторлар ташкил этиш орқали одамларнинг ишончини ошириш, дунёқарашини ўзгартириш, тадбиркорликка жалб этиш лозим. Бозорни ўрганиб, талаб юқори бўлган маҳсулотлар ишлаб чиқариш, замонавий фикрлайдиган ёшларга кенг имконият бериш зарур, деди Шавкат Мирзиёев.\nТижорат банклари кўмагида туманда дори ва тиббиёт воситалари, махсус кийимлар, қоғоз, ламинат панеллар, ёғ ва ем маҳсулотлари, травертин ва мармар плиталар, сим ўрамлари ишлаб чиқариш, кўнгилочар масканлар, замонавий бозор ва хусусий клиника ташкил этиш режалаштирилган.\nДавлатимиз раҳбари ушбу лойиҳаларнинг ташаббускори бўлган тадбиркор ва инвесторлар билан суҳбатлашди. Режаларни ўз вақтида амалга ошириш, ишбилармонларга қўшимча имтиёзлар яратиш бўйича мутасаддиларга тегишли кўрсатмалар берди.\nПрезидентимиз кутилмаганда 32-оилавий поликлиникага кирди.\nДавлатимиз раҳбари поликлиниканинг иш тартиби билан қизиқди. Тиббиёт муассасасининг самарадорлигини ошириш, уйларга чиқиб, аҳолига патронаж хизмати кўрсатишни янада кучайтириш зарурлигини таъкидлади. Мавжуд муаммоларни қисқа муддатда бартараф этиш, поликлиникани таъмирлаш ва аҳоли учун қулайликларни ошириш, тиббий ёрдам қамровини кенгайтириш бўйича топшириқлар берди.\n2017 йилнинг Халқ билан мулоқот ва инсон манфаатлари йили, деб эълон қилинганида ҳам катта маъно мужассам. Зеро, инсон манфаатлари деганда инсоннинг саломатлиги, замонавий тиббий хизматдан тўлақонли фойдаланиши ҳам назарда тутилади.\nПрезидентимиз соғлиқни сақлаш соҳаси вакиллари билан бир неча маротаба учрашиб, бирламчи тиббиёт муассасалари, оилавий поликлиникалар, патронаж хизмати, тез тиббий ёрдам тизимининг фаолиятини такомиллаштириш бўйича кўрсатмалар берди. Соҳа ривожига қаратилган бир нечта фармон ва қарорлар қабул қилинди, уларнинг ижроси изчиллик билан таъминланмоқда.\n32-оилавий поликлиника 27 минг 300 га яқин аҳолига тиббий хизмат кўрсатмоқда. Болалар ва туғиш ёшидаги аёллар, кексалар чуқурлаштирилган тиббий кўрикдан ўтказилмоқда.\nДавлатимиз раҳбари ташаббуси билан пойтахтимиздаги ҳар бир поликлиникага тез тиббий ёрдам машиналари ажратилди. 32-оилавий поликлиникада ҳам тез тиббий ёрдам пункти фаолияти йўлга қўйилмоқда.\nПрезидентимиз шу ерда маҳалла аҳолиси билан мулоқотда бўлди.\nЎзбекистонда халқ истеъмоли товарлари ишлаб чиқариш жадал суръатда ривожланаётир. Бу борада, айниқса, электр техника саноати юқори натижаларга эришмоқда. Тармоққа катта ҳажмдаги инвестициялар жалб этилган ҳолда янги-янги корхоналар ташкил қилинмоқда. Замонавий ускуналар билан жиҳозланган бу корхоналарда экспортбоп истеъмол маҳсулотлари ишлаб чиқариш йўлга қўйилмоқда.\nБугунги кунда «Artel» бренди остида музлатгич, телевизор, кир ювиш машинаси, газ плитаси, кондиционер, микротўлқинли печь, чангютгич, қўл телефони каби энг сўнгги русумдаги маиший техника воситалари ишлаб чиқарилмоқда.\nШавкат Мирзиёев заводдаги ишлаб чиқариш жараёни билан танишди. Маҳсулотлар тури, сифати ва ишчи ўринлари билан қизиқди.\n«Artel» бренди остида ишлаб чиқарилаётган маҳсулотлар кўргазмаси намойиш этилди. Президентимиз кўргазма билан танишиб, маҳсулотлар турини кўпайтириш бўйича таклиф ва тавсияларини билдирди.\nШу ерда Президентимиз Шавкат Мирзиёев раислигида йиғилиш бўлиб ўтди. Унда Тошкент шаҳри ва туманлар ҳокимлари, тегишли вазирлик ва идоралар раҳбарлари, пойтахт жамоатчилиги вакиллари иштирок этди.\nЙиғилишда Ўзбекистон Республикаси Президентининг Виртуал қабулхонаси, жойлардаги Халқ қабулхоналари халқ билан мулоқотнинг муҳим тизимига айлангани, турли масалаларга ўз вақтида ечим топилиб, одамларни рози қилаётгани таъкидланди. 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси мамлакатимиз тараққиётини янги босқичга кўтаришга хизмат қилиши қайд этилди. Аҳолига барча зарур шароитлар яратиш, коммуникация тизимларини янгилаш, ҳудудларни ободонлаштириш, тадбиркорликни янада ривожлантириш масалаларига алоҳида эътибор қаратилди.


Умр мазмуни – Сурхон тонги\nБош саҳифа / Жамият / Умр мазмуни\nЯнвар 11, 2019\tЖамият Изоҳ қолдириш 1,020 Кўрилди\nҲаёт йўлларида қоқилмай юришимиз учун устозлар бизга тўғри йўл кўрсатади. Уларнинг ўгитлари, бой билим ва тажрибалари ҳар қандай вазиятда асқотади, йўлимизда йўлчи юлдуз бўлади. Шу маънода ҳар биримиз азиз устозларимиздан миннатдор бўлишга бурчлимиз.\nБугун юрт тараққиёти йўлида меҳнат қилаётган, тиббиёт соҳасида ажойиб шогирдларни етиштираётган устозлардан бири Янгибой Файзиевдир. Мана уч йилдирки, у киши Термиз тиббиёт коллежи жамоасига раҳбарлик қилиб келаётир.\nЯнгибой Файзиев 1959 йил 13 январда Шеробод туман Пошхурт қишлоғида туғилган. 1966-1976 йиллар тумандаги 33-умумтаълим мактабини тамомлаб, Термиз шаҳридаги жимоний тарбия техникумига ўқишга кирган. 1981 йилда эса Тошкент давлат тиббиёт институтининг “Гигиена, санитария ва эпидемиология” мутахассислиги факультетида таҳсилни давом эттирган. Олий таълимни тамомлагач, илк фаолиятини 1987 йилдан Термиз тиббиёт билим юртида ёш ўғил-қизларга гигиена-санитария эпидемиология фанидан дарс беришдан бошлаган.\nЯ.Файзиев талабчанлиги, меҳнатсеварлиги, билимлилиги ва илмий изланувчанлиги, ишчи ходимларга нисбатан ғамхўрлиги билан тез орада жамоа орасида муносиб ҳурмат топди. У ўзининг илмий салоҳиятини кўтариш мақсадида ҳамда амалий кўникмаларини мустаҳкамлаш йўлида аввал хона мудири, уюшма раиси, билим юрти малака ошириш бўлими бошлиғи, коллеж услубчиси, касбий таълим буйича директор муовини каби лавозимида ишлаш билан бир қаторда талаба ёшларга дарс бериш жараёнида чуқур билим соҳиби ва юксак маҳоратли педагог эканлигини кўрсатди. Устознинг ҳар бир дарси ўзига хос, ноанъанавий тарзда ўтади. Айниқса, «Кадрлар тайёрлаш Миллий дастури», «Таълим тўғрисида»ги Ўзбекистон Республикаси қонуни, Президентимиз томонидан эълон қилинган соғлиқни сақлаш тизимини ислоҳ қилиш бўйича ижтимоий-сиёсий ривожланиш дастурларининг асл моҳиятини ўқувчиларга етказиш борасида ҳаммага ўрнак кўрсатиб келмоқда.\nҲар бир инсоннинг ўзи муқаддас билган ҳаётий қоидалари ва олдинга юриш учун аниқ мақсади бўлади. Бусиз бирор-бир ишда муваффақиятга эришиб бўлмайди. Ҳаётнинг бу ҳақиқатига умр бўйи амал қилган Я.Файзиев шогирдлари ва жамоадошларига ҳам мана шу ҳикматни уқтириб, ўз навбатида, уларга шахсий ибрат ҳам кўрсатди.\nБундан ташқари, устоз коллеждаги назарий ва амалий ўқув хоналарни давлат таълим стандартлари талабларига мос равишда жиҳозлаш устида иш олиб бориб, у кишининг саъй-ҳаракатлари туфайли мутахассислик ўқув хоналарни тўлиқ жиҳозланишига эришилди ҳамда даволаш-профилактик муассасалардаги 21 та ўқув хоналари талаб даражасида жиҳозланди.\nАйтиш керакки, у киши айни пайтда услубий кенгаш раиси сифатида ҳам самарали фаолият кўрсатмокда. 1987-2018 йиллар мобайнида Я.Файзиев раҳбарлигида 1000 дан ортиқ маърузалар матни, 4000 га яқин услубий ишланмалар тайёрланди, 320 дан ортиқ «Очиқ дарс»лар, «Касб маҳорати» танловлари, услубий семинарлар ўтказилиб келинмокда.\nЯ. Файзиев кўпгина республика, минтақа ва вилоят миқёсидаги илмий семинар ва анжуманларда иштирок этиб, ўз ташаббуси билан 5 та тиббий мутахассислик йўналиши бўйича ўқув дастурлари, янги авлод ўқув адабиётлари ва қўлланмалар яратишда жонбозлик кўрсатди.\nМисол учун, устознинг ташаббуси билан “Умумий ва тиббий психология асослари», «Микробиологиядан амалий машғулотлар» ўқув адабиётлари қайта нашрдан чиқди. Шунингдек, устознинг тиббиёт коллежлари учун «Тери ва таносил касалликлари» ўқув адабиёти, “Эпидемиология ва паразиталогия асослари”нинг иккинчи нашри, врачлар учун «Лепра касаллигининг профилактикаси» бўйича илмий қўлланмаси нашрдан чиққан.\nФайзиев Янгибой Манобович ўзининг илмий салоҳиятини ошириб бориб, 2004 йил «Тиббиёт фанлари номзоди» илмий даражасини олди.\n2008-2018 йилларда эса Тошкент, Нукус, Шаҳрисабз шаҳарларида республика миқёсида ўтказилган халқаро илмий анжуманларда ўз маърузалари билан иштирок этди.\nҲозирги кунгача унинг 50 дан ортиқ илмий ва оммабоп мақолалари «Ўзбекистон тиббиёти», «Дерматология ва венерология», «Инфекция, Микробиология, Вирусология» журналларида ва илмий тўпламларда, рўзномаларда чоп этилган.\nУ киши доимий равишда ўз билим малакасини, сиёсий, иқтисодий ва илмий назарий дунёқарашини ошириш устида қатъият ва масъулият билан ишлаб келмоқда. Бундай самарали меҳнат, фидоийлик эса давлатимиз раҳбари томонидан муносиб баҳоланиб, «Шуҳрат» медали, “Мустақилликнинг 10 йиллиги”, “Мустақилликнинг 15 йиллиги” эсдалик нишонлари, Соғлиқни сақлаш вазирлигининг фахрий ёрлиқлари билан бир неча марта мукофотланди.\nУстоз нафақат ишда, балки оилада ҳам кўпчиликка намуна бўларли инсон. Турмуш ўртоғи Хурсаной Файзиева билан иккиқиз ва икки ўғилни муносиб тарбиялаб, вояга етказди. Умр йўлдоши Хурсаной опанинг ҳам ўқитувчилик касбини танлагани эса ҳаётда бир-бирини тушуниб, қўллаб-қувватлаб яшашларига, ҳамиша илмда янгиликка интилиш кераклигига туртки берди.\nБу йил устоз 60 ёшни қарши олади. Биз заҳматкаш, меҳнатсевар, ўз жамоаси ва шогирдларига ғамхўр инсонни мана шундай қутлуғ ёш билан самимий табриклаймиз.\nОлдинги Ўзгаришларга тайёрмисиз?\nКейинги Замонавий агрономлар\nМактаб учун уч янгилик


Коррупцияга қарши етти вазифа\nҚасим-Жўмарт Тўқаев уюшган жиноятчиликни тубдан йўқотишга доир еттита вазифа қўйди\nПрезидент Қасим-Жўмарт Тўқаев давлат органлари раҳбарлари иштирокида ўтган мажлисда коррупцияга қарши курашнинг еттита асосий йўналишини белгилаб берди.\nБиринчи вазифа – фуқаролар ҳуқуқини ҳимоя қилиш. “Ҳеч ким қонундан ошиб кетолмайди. Биринчи раҳбарлар, марказда ҳам, жойларда ҳам, ўз қўл остидагилари учун жавоб беради Бунда хўжакўрсинга чора кўриш эмас, балки мажмуавий ва изчил огоҳлантириш механизмларини ишлаб чиқиш зарур.”\nИккинчи вазифа – давлатнинг фуқаролик жамияти институтлари билан амалий ҳамкорлигини мустаҳкамлаш. Шу муносабат билан ҚР Президенти жамиятда ҳар қандай ножўя ҳаракатларга нисбатан муросасиз муҳитни шакллантиришга қаратилган аниқ кўрсатмалар берди.\nУчинчи вазифа – жамоатчилик назоратини кучайтириш. Қасим-Жўмарт Тўқаев давлат қарорларининг қабул қилинишида шаффофликни таъминлаш ҳамда бошқарувнинг барча поғоналарида ноҳукумат ташкилотларни меъёрий-ҳуқуқий ҳужжатларни коррупцияга қарши экспертиза ўтказишга жалб этишни талаб қилди.\nТўртинчи вазифа – бюджет сиёсати транспарентлигини ошириш. “Давлат дастурларини амалга ошириш ва бюджет маблағларидан фойдаланиш учун давлат хизматчиларининг жавобгарлигини кучайтириш лозим. Халқ маблағини самарасиз ишлатилиши ёки ўғирланиши билан боғлиқ жиноятларга қатъий чора кўрилади”, – деди Қасим-Жўмарт Тўқаев.\nБешинчи вазифа – коррупцияга қарши курашда минтақаларнинг ролини кучайтириш. Шу ўринда, Давлат раҳбари таъкидлаганидек, Элбошининг “Коррупциядан озод ҳудудлар” лойиҳасини самарали амалга ошириш муҳим аҳамият касб этади.\nОлтинчи вазифа – давлат хизматлари соҳасини жадал рақамлаштириш. “Бугунги кунгача маълумотлар базасининг 33 фоизи интеграциялаштирилган. Рақамли ривожлантириш, мудофаа ва аэрокосмик вазирликлари саноати бу ишни сифатли ва ўз вақтида тугатиши керак”.\nЕттинчи вазифа – давлат хариди тизимини такомиллаштириш, бизнесга тазйиқ ўтказишни камайтириш.\n“Сиёсий хизматчиларнинг марказий идораларда давлат харидларини амалга оширишга аралашувини истисно этадиган аниқ механизмларни ишлаб чиқиш вазифасини қўяман, – деди Қасим-Жўмарт Тўқаев.\n, 2019-05-23, 12:47 105


Елизавета Шиллер: «Ўзбеклар мен каби юз минглаб уруш жабрдийдаларига қайноқ бағридан жой берган» (фото + видео)\nЕлизавета Шиллер: «Ўзбеклар мен каби юз...\n07.05.2018 12:45 0 1860\n9 май — Хотира ва Қадрлаш куни арафасида онахонни йўқлаб келувчилар янада кўпайди. Болалигининг энг шодон, қувончли кунларини асирликда, фашистларнинг концлагерида ўтказган Елизавета Михайловна учун бу дориломон кунларнинг қадри ўзгача. Онахон эҳтирому ҳурматдан сармаст. Етимликда вояга етиб, ўз ҳаётини мустақил қуришга одатланган, бахтини Ўзбекистондан топган аёл учун соҳа вакилларининг ташрифи ҳар гал байрамга айланиб кетади. Бу гал ҳам шундай бўлди.\nЎзбекистон Республикаси ахборот технологиялари ва коммуникацияларини ривожлантириш вазири Азим Ахмедхаджаев, Ўзбекистон ахборот технологиялари ва оммавий коммуникация ходимлари касаба уюшмаси Республика кенгаши раиси Асрор Ишанходжаев ҳамда бир гуруҳ соҳа ходимларининг келишидан онахон яйраб кетди.\n— Меҳрни шу юртдан топдим, — деди Елизавета Шиллер қувонч билан. — Ўзбеклар менга ўхшаш юз минглаб уруш жабрдийдаларига қайноқ бағридан жой беришди. Буни унутиб бўладими? Йўқ, асло! Давлатимиз, шахсан Президентимизнинг биз уруш ва меҳнат фахрийларига кўрсатаётган ғамхўрликларини айтмайсизми? Ҳамкасбларимизнинг илтифотларидан бошим осмонда. Ҳамма-ҳаммаларингиздан миннатдорман.\n— Сиз каби фахрийларнинг иш тажрибаларингиз, маслаҳатларингиз соҳа ривожи учун жуда муҳим, — деди Ўзбекистон Республикаси ахборот технологиялари ва коммуникацияларини ривожлантириш вазири Азим Ахмедхаджаев. — Соҳа меҳнат жамоалари номидан Алоқачиларнинг касб байрами ҳамда 9 май — Хотира ва Қадрлаш куни билан чин қалбимдан табриклайман, хонадонингизга тинчлик-хотиржамлик тилайман. Доимо соғ-саломат бўлинг.\nСамимий ва дилкаш суҳбатдан сўнг соҳа раҳбари Елизавета Шиллерга совға-саломлар, анвойи гулларни тақдим қилди.\nШу куни ахборот технологиялари ва коммуникациялари соҳасида узоқ йиллар ишлаб нафақага чиққан бир гуруҳ Иккинчи жаҳон уруш фахрийларига ана шундай иззату икром кўрсатилди.\nАКТ вазири Хотира ва қадрлаш куни Елизавета Шиллер\nЖамият 04/05, 18:01\nКонцлагер асираси, олмалиқлик Елизавета Шиллер: «У машъум кунлар ҳамон тушларимга кириб чиқади»\nЖамият 24/04, 11:00\nАдлия вазирлигининг янги ташаббуси Хотира ва қадрлаш кунига бағишланди (видео)


19 асрда палов қандай тайёрланган?\nЕвропанинг бирорта мамлакатида ва ҳалқида жамоатчиликнинг барча ижтимоий қатламларида бирдек севиб тановул қилинадиган таом мавжуд эмас. Ҳа, гап Ўрта Осиё, шу жумладан Ўзбекистонда кенг тарқалган палов ҳақида бормоқда. Собиқ хонлар саройларида ҳам, мардикорлар тўпланадиган жойларда ҳам ҳеч қачон меъдага тегмайдиган палов истеъмол қилинган. Mytashkent.uz сайтида эълон қилинган ва санаси 1891 йилга борадиган мақолада шу ҳақда сўз юритилган.\nҲафта мобайнида тўйиб овқатланмасдан ишлайдиган қашшоқ аҳоли ҳам тийинни тийинга улаб, ҳафтанинг пайшанба ва иложи бўлса, якшанба куни ҳам севимли паловни пиширишга ҳаракат қилишади.\nБу таом нафақат турғун турмуш тарзини кечирувчи шаҳар ва қишлоқларда, балки тоғларда истиқомат қилувчи ҳамда кўчманчи ҳаётга ўрганган қирғизларда ҳам пиширилади. Улар нон истеъмол қилмасликлари мумкин, аммо йирик тантаналари паловсиз ўтмайди, деб ёзади мақола муаллифи В. И. Кушелевский.\nУшбу таом қуйидагича тайёрланади: дастлаб, катта қозонда қўй гўштидан шўрва қайнатилади ва бир идишга қуйиб олинади. Сўнгра, думба ёғида қайнатилган гўшт, сабзи, пиёз яхшилаб қовурилади. У ҳам бир идишга солиб олинади. Буларнинг барчаси гуруч билан аралаштирилади ва маълум меъёрга келгунича қозонда қайнатилади, кейин маълум бир муддат қозон лаганлар билан ёпилиб тиндирилади. Гуруч маромига келганидан сўнг, палов тайёр бўлган ҳисобланади. Қўй гўшти майдаланиб, гуруч устидан қўйилади ва (столга) аниқроғи полга ёйилган дастурхонга тортилади. Чунки, маҳаллий аҳоли хонтахта атрофида ўтирмайди, балки таомни полга ўтирган ҳолда истеъмол қилишади. Улар паловни қўллари билан тановул қилишади, чунки санчқи ёки шунга ўхшаш ошхона жиҳози қўйилмайди. Суюқ овқатларни эса қошиқда эмас, балки косалардан симиришади.\nПаловни тайёрлашнинг яна бир усули қуйидагича: майдалаб кесилган қўй думбаси олинади ҳамда қозонда кучли оловда эритилади. Жизлари олинади ва эриган ёғга туз, қизил қалампир ва майда тўғралган пиёз солинади. Солинган масаллиқлар қовурилиб, ёғ қизил тусга кирганида қозонга майда ёки кўп ҳолларда бутун бўлаклардаги қўй гўшти солинади. Гўшт ҳам етарли даражада қовурилгач, унинг устидан тўғралган сабзи, майиз, беҳи, хоҳишга кўра қуритилган ёки янги узилган ўрик солинади. Унинг устидан, сувда яхшилаб ювилган ҳамда қайнаган сувда ивитилган гуруч солинади. Ниҳоят, қайноқ сув қуйилади ва катта оловда қайнатилади. Сув тортилгач, олов пасайтирилади, қозон ёпилади.\nМуаллифнинг ўзи гувоҳ бўлган ўша вақтдаги ҳолатни тасвирлашича, камбағал кишилар паловни ўсимлик мойи (кунжут, зиғир ва б.)да тайёрлашган. Гўшт эса эрталаб ёки бирмуддат аввал солинган шўрвадан олинган.\nАйримлар паловни шолғом, қатиқ ёки қаймоқ билан тановул қилишган. Баъзан унга анор суви, зирк сиркаси ёки бошқа аччиқ суюқликлар қўшишган.\nАммо, бойлар ҳам қамбағаллар ҳам паловни бир хил, қошиқда эмас, балки ўнг қўлда бармоқларини ялаб тановул қилишади. Қиммат таом бўлгани учун у бойларнинг хонадонида кунига тайёрланади. Аҳолининг қашшоқ қатлами онда-сонда таомдан баҳра олишлари мумкин.\nБойлар хонадонида баъзан бедана палов ҳам тайёрланади. У жуда ҳам мазали бўлади. Энг мазалиси «кавобтоғ» дейилади. У қуйидагича тайёрланади: хом гўшт пиёз, қора мурч ёки қалампир ҳамда қандайдир зиравор ўсимлик билан бирга чопилади. Сўнгра буларнинг бари янги узум баргларига ўралади. Ип билан мустаҳкамланади. Улар паловга қўшиб димланади. Бу кўпроқ эрта баҳорда истеъмол қилинади.\nПалов тайёрлашда кўпинча қўй гўштидан фойдаланилади. Аммо, бошқа гўштлар ҳам мос келади. Кўчманчилар паловни қалампир, пиёз, сабзи ва бошқа зираворларсиз тайёралашди.\nПаловни Фарғонада истиқомат қилувчи руслар ҳам севиб тановул қилишади. Айниқса, овлар, саёҳатлар ва турли маҳаллий аҳоли байрамларида.\nБу таом жуда мазали, тўйимли бўлиб, жуда ёғли эканига қарамай, ошқозонга оғир ботмайди. Шу билан бирга, палов таклиф қилинса рад этиш одобсизлик ҳисобланади, шу сабабли баъзан ўзбек бир кунда бир неча марта турли маросимларда палов тановул қилиши мумкин. Аммо, палов унинг меъдасига тегмайди.\nўзбек палови палов ош


Парламент Қирғизистон фуқароларининг ҳаётини ва соғлиғини мажбурий суғуртасиз чет элга чиқишини тақиқлашни таклиф қилмоқда\nЖўқорғи Кенгеси депутати Экмат Байбакпаев «Чет элга кетаётган Қирғизистон Республикаси фуқароларининг ҳаёти ва тиббий мажбурий суғуртаси тўғрисида»ги қонун лойиҳасини жамоатчилик муҳокамасига тақдим этди.\nҲужжатда қайд этилишича, қирғизистонликлар вақтинча мамлакатдан чиқиб кетиш ҳолатларида ўз ҳаёти ёки соғлиғини суғурталашга мажбурдирлар.\n«Қирғизистон Республикаси фуқаролари ҳаётни ва соғлиқни мажбурий суғурта қилиш тўғрисида келишувга эга бўлишлари ва уни назорат пунктларида кўрсатишлари шарт. Давлат чегарасини қўриқлашни амалга оширувчи ваколатли давлат органи фуқароларни ҳаёти ва соғлиғини суғурталаш бўйича шартнома мавжуд бўлган тақдирдагина ўтказишга ҳақли», — дейилади қонун лойиҳасида.\nҚайд этилишича, амалдаги суғурта полиси бўлмаган тақдирда, фуқароларга Қирғизистондан ташқарига чиқиш тақиқланиши мумкин.\nДепутатнинг сўзларига кўра, лойиҳанинг мақсади давлат бюджети юкини камайтиришдир. Давлат миграция хизматининг маълумотларига кўра, 2019 йилда «юк-200» транспорти компенсация учун давлат бюджетидан 14,4 миллион сом ажратилган.\n«Ҳар йили 300 га яқин ватандош чет элда вафот этади. «Юк-200» ни бошқа мамлакатдан олиб ўтиш бу жуда қиммат процедура бўлиб, ҳамма оилаларнинг ҳам қўлидан келавермайди, аксарият ҳолларда улар диаспоралар, нодавлат ташкилотлар, давлат идоралари ва оддий аҳоли орасида краудфандинг ёрдамига мурожаат қилишлари керак. 2018 йилдан бери ҳукумат «юк-200» ни бошқа мамлакатдан ташиш учун 50 минг сом миқдорида бир марталик тўловни тақдим этди. Амалиёт кўрсатиб турибдики, ушбу товон харажатларни тўлиқ қопламайди», деб ёзади Байбакпаев қонун лойиҳаси фонида.\nНорасмий маълумотларга кўра, миллионга яқин қирғизистонликлар меҳнат миграциясида, уларнинг аксарияти Россия Федерациясида.


Истиқлол нуридан мунаввар гўша | Ўзбекистон "Адолат" социал-демократик партияси\n29 Август, 18:55 • Андижон вилояти, Муносабат, Тадбир, Янгиликлар • 272 марта кўрилди • Комментариев к записи Истиқлол нуридан мунаввар гўша нет\nЎзбекистон “Адолат” СДП Бўз туман кенгаши томонидан ташкил этилган “Менинг обод юртим” номли тадбир туман ҳаётида истиқлол йилларида катта ўзгаришлар юз берганини ўзида ифода этди. Шу куни орадан ўтган 26 йил тарих саҳифаларига зарҳал ҳарфлар билан ёзишга арзигулик бўлгани эътироф этилди. Эришилган ютуқларда партиядошларимизнинг ҳам муносиб хиссаси борлиги янада қувонарли.\nТадбир баҳона туманнинг қишлоқ ва маҳаллаларини айландик, одамлар билан суҳбатлашдик. Сездикки. Ёшу кекса шукроналик хисси билан яшамоқда. Келинг, яхшиси кўрганларимизни сизга ҳам етказайлик.\nБўз тумани ҳақида гап борганда, яқин-яқингача кўз олдимизда қўриқ майдонлар, чекка қишлоқлар гавдалангани бор гап. Бўзликлар деҳқончилик борасида ўзига хос мактаб яратганини эътироф этсак-да, саноат ишлаб чиқариши, тадбиркорлик ва ободонлаштиришга келганда улар четлаб ўтиларди.\nМустақиллик бўзликлар ҳаётига катта ўзгаришлар олиб кирди. Чегарадош Улуғнор, Шаҳрихон, Балиқчи туманлари ва қўшни Фарғона вилоятидан қолишмайдиган даражада яратувчилик ва ободонлаштириш ҳаракати бошланди. Андижонликларга хос ташаббускорлик қисқа вақт ичида ҳар соҳадаги ўсиш, ривожланишда ўз ифодасини топди. Бугун тумандаги қайси бир маҳаллада бўлманг, ўзгаришлардан дилингиз яйрайди, истиқлол нури бу юртни мунаввар этаётганига гувоҳ бўласиз.\nЎзбекистон халқ шоири Тўлан Низом:\nТуманимиз кундан-кун чирой очиб, гўзаллашиб бораётганини бир сўз билан таърифлаш қийин. Қувонмай бўладими! Агар бундан йигирма-ўттиз йил илгари «бу жойларда ҳам замонавий бинолар қад ростлайди», деса ишонмасдик. Вақт мўъжиза каби орзуларни рўёбга айлантирди. Намунавий лойиҳа асосида бунёд этилган уйлар, ҳатто миллий услубда қурилаётган дала шийпонлари Бўзни чинакам бўстонга айлантирмоқда. Бу, республикамизда амалга оширилаётган ислоҳотлар туманимизда ҳам кенг қулоч ёзаётганининг натижасидир.\nШу жойда ижтимоий-иқтисодий ривожлантириш дастурлари доирасида амалга оширилаётган ишларга назар ташлаймиз. 2017-2021 йилларда 511 та лойиҳага 1,2 миллион АҚШ доллари миқдорида инвестиция киритилади.\nЎтган йили янги лойиҳалар ишга тушиши ҳисобига ўзлаштирилган инвестиция қиймати 7 миллиард 951 миллион сўмни ташкил этган бўлса, амалдаги йилда бу кўрсаткич янада ўсиши кутилмоқда. Йилнинг биринчи ярмида 38 та лойиҳа ишга туширилди. Натижада 4 миллиард 829 миллион сўм инвестиция ўзлаштирилиб, 384 та янги иш ўринлари очилди. Энг аҳамиятлиси, ишлаб чиқарувчиларнинг аксарияти ташаббус билан чиқиб, янгилик яратиш ҳаракатида.\nМисол учун ёш тадбиркор, Ўзбекистон “Адолат” СДП фаоли Иззатилло Муҳаммадазизов раҳбарлигидаги «Бўзфарм» масъулияти чекланган жамиятини олиб кўрайлик. Яқин-яқингача қайси бир ривожланган корхона фаолиятига назар ташласак, хорижий давлатлардан келтирилган ускуналар юқори натижа асоси бўлаётгани кузатиларди. Эндиликда бу борада бутунлай ўзгача ҳолат кўзга ташланмоқда. Аниқроғи, маҳаллий ишлаб чиқарувчилар томонидан яратилаётган замонавий дастгоҳлар, тайёрланаётган импорт ўрнини босувчи маҳсулотлар сифати ва замонавийлиги билан дунё бозорларида юқори баҳоланмоқда. Бу борада мазкур МЧЖда амалга оширилаётган ишлар ибрат оларли.\nКорхонада юқори технологиялар асосида сутни қайта ишлаш, фармацевтика маҳсулотлари ва мевани қайта ишлашда фойдаланиладиган замонавий дастгоҳлар тайёрланади. Ташкил топганига ҳали кўп вақт бўлмаганига қарамай, истеъмолчилар ишончини қозонишга эришилди. 8 турдаги ускуналар тайёрлаш йўлга қўйилди. Айниқса, сутни қайта ишловчи мини завод ва мевалардан шарбатлар тайёрловчи дастгоҳларга буюртмалар кўпаймоқда.\nЎзбекистон “Адолат” СДП фаоли Иззатилло Муҳаммадазизов:\nБундай ускуналар асосан Хитой ва Россия давлатларидан келтириларди. Давлатимиз томонидан яратилган қулай ишбилармонлик муҳити бизга куч бўлди. Маҳсулотларимиз хорижникидан сира қолишмайди. Керакли деталларни ўзимиз тайёрлаётганимиз учун нархи ҳам арзон. Бу мижозларни қониқтирмоқда.\nКорхонада 2016 йилда 532 миллион сўмликдан ортиқ маҳсулот сотишга эришилди. Соф фойда 78 миллион сўмни ташкил этди. Даромаднинг асосий қисми янги лойиҳаларни йўлга қўйишга сарфланмоқда.\nМустақиллигимизнинг 26 йиллиги байрами арафасида тумандаги саноат корхоналари сони яна биттага кўпайди. Пиллакор маҳалласида кир ювиш кукуни ишлаб чиқарувчи «Clean Trade Lux» масъулияти чекланган жамияти иш бошлади.\nИшлаб чиқариш устаси Абдураҳим Ўлмасов:\nСифатли ва зарарсиз маҳсулотлар тайёрлашни асосий шарт сифатида белгилаб олдик. Бу мижозлар ишончини қозонишда катта аҳамиятга эга. Ҳозирда кунига 5 тонна маҳсулот ички бозорга чиқарилмоқда. Келгуси йилдан бу кўрсаткич икки баробарга ортади ва экспорт амалга оширилади.\nЯнги корхонада 30 нафар ёш доимий иш жойига эга бўлди. Улар яратилган қулайликларга жавобан ташаббус кўрсатиб меҳнат қилмоқдалар.\nЮқоридаги корхоналар мисолида замонавий технологияларга асосланган ишлаб чиқариш ва иқтисодиётимизда барқарор тараққиётга эришишни кўзда тутувчи дастурларнинг қанчалар долзарб аҳамиятга эга эканлигини кўриш мумкин. Туманда бундай лойиҳалар кўлами йил сайин кенгайиб бораётгани қувонарли.\nАҳоли бандлигини таъминлаш орқали оилаларнинг моддий фаровонлигини ошириш олдимизда турган долзарб вазифалардан. Бу борада туманда хотин-қизларга алоҳида эътибор қаратилаётгани бежиз эмас.\nТуман ҳокимининг ўринбосари, хотин-қизлар қўмитаси раиси Раънохон Содиқова:\nАёл оиласида ҳам, жамиятда ҳам ўз ўрнини топиши лозим. Шу сабаб оилаларга кириб бориб, уларнинг муаммоларини ўрганиш баробарида фаоллигини оширишни ўз олдимизга мақсад қилиб қўйганмиз. Аёллар маслаҳат маркази бу борада энг ишончли институтга айланди. Марказда «Ҳуқуқшунос аёл», «Психолог», «Қайноналар мактаби» жамоатчилик уюшмалари ва «Ёш лидер қизлар» тўгараги мунтазам фаолият юритмоқда. Хотин-қизларнинг турли муаммолари ўз ечимини топмоқда.\nИстиқлол нафаси билан яшаётган туман аҳлининг эришаётган ютуқлари ҳақида қанча гапирсак оз. Президентимиз бошчилигида юрт тараққиёти йўлида олиб борилаётган ислоҳотлардан мамнунлик ва эртанги кунга бўлган ишонч янги марраларга бошламоқда.\nКун сайин чирой очаётган тумандан қайтар эканмиз, пойтахтлик ҳамроҳимиз йўл четидаги уйларга қараганча шундай деди:\n– Бўзни мутлақо таниёлмай қолдим. Шаҳардаги кўча ва уйлардан сира қолишмайди.\nБўстон МФЙ раиси Зуҳрахон Юнусова:\nЯнгиланишлар ҳар қандай меҳмонни ҳайратга солмоқда. Ўзгаришларга ўзимиз ҳам шунчалик ўрганиб, «бугун қаерда нима қуриляпти экан?», дея қизиқиб яшайдиган бўлиб қолдик. Фаровонлигимизга кўз тегмасин.\nИстиқлол нуридан мунаввар гўша was last modified: Август 29th, 2017 by matbuot\n« Партия лойиҳаси: “Саховат – беназир қадрият” Тадбиркорлик ривожи – иқтисодиёт таянчи »


Тошкентда фуқаро ИИБ ходимини жароҳатлади | Qalampir.uz\nТошкентда фуқаро ИИБ ходимини жароҳатлади\nЖамият\t03 Сентябрь 17:19 8038\nИжтимоий тармоқларда фуқаролар ва ички ишлар органлари ходимлари иштирокидаги ҳолат видеоси тарқалди. Тошкент шаҳар ИИББ мазкур факт бўйича расмий маълумот берди.\nМаълум қилинишича, жорий йилнинг 28 август куни Янгиҳаёт тумани ИИО ФМБ патруль-пост хизмати ходимлари сафдор Ҳикматилла И. ва Фарходжон Х. туманнинг Спутник 15 массивидаги 12-сон автобус парки яқинида тунги вақтдаги пиёда патруллаш давомида ҳатти-ҳаракатлари билан шубҳа уйғотган икки нафар фуқаро – 27 ёшли Турсунбой Н. ва 30 ёшли Улуғбек Г.ни кўриб қолган.\nХодимлар фуқароларнинг ёнига келиб, ўзларини таништиргач, жамоат жойида ниқобсиз юриш маъмурий ҳуқуқбузарлик ҳисобланиши ҳақида огоҳлантиришган. Сўнг фуқароларнинг шахсларини аниқлаш мақсадида улар туман ИИО ФМБ ички ишлар бўлимига таклиф қилинган.\n“Аммо йигитлар бу илтимосга жавобан қўпол тарзда қаршилик кўрсатиб, ходимларнинг қонуний талабларига бўйсинмадилар. Турсунбой боши билан сафдор Ҳикматилла И.нинг бурун қисмига зарба бериб, унга бадан шикасти етказди. Турсунбой ва Улуғбекнинг воқеа жойига етиб келган патруль-пост хизмати ходимлари томонидан қўлга олиниш жараёни видеога тушиб қолган. Ҳуқуқбузарлар ИИБга, жабрланувчи эса – тиббиёт муассасига етказилди”, дейилади ИИББ хабарида.\nМазкур факт бўйича тўпланган ҳужжатлар Янгиҳаёт тумани прокуратурасига йўналтирилган.\nЯнгиҳаёт тумани прокуратураси томонидан Турсунбой Н.га нисбатан Ўзбекистон Республикаси Жиноят кодексининг 219-моддаси 2-қисми (“Ҳокимият вакилига ёки фуқаровий бурчини бажараётган шахсга қаршилик кўрсатиш”) бўйича жиноят иши қўзғатилди. Тергов давом этмоқда.\n25 Сентябрь 20:55 40295\n25 Сентябрь 09:33 30094\n25 Сентябрь 16:47 28599\n26 Сентябрь 18:14 28343\n27 Сентябрь 14:01 26846


10:10 / 16.08.2017 2798 pdf Ўқиш режими + -\nНамозда ўнг томонга салом берётганда бурундан қон келганини сезса, чапга салом бериб, қўл билан артганда шувалса намоз қайта ўқиладими? Жавоб учун раҳмат. Аллоҳ сиздан рози бўлсин.\nҚайта ўқилади. Чунки салом беришдан олдин қонаган бўлади.\n18:48 / 14.08.2017 5843\n10:15 / 16.08.2017 3732\n1959 12:02 / 08.11.2018\n1254 10:39 / 16.12.2018\n2785 15:35 / 26.04.2016\nАссалому алайкум, ҳурматли Шайх жаноблари. Яқин кунларда дўстларимиз билан 2 кунга дам олгани табиатга чиқдиқ. Қўй сўйдик, шерикларимиз шошилиб қўйнинг аврат давоми...\n2502 16:18 / 27.04.2016


Милена Мадмусаева: “Туғилган йилимни доим хато ёзишади” - - - www.Voydoda.com - Развлекательный портал -\n04 Окт 2016(16:22)\nКўпчиликка манзур бўлаётган “Қисқа ва лўнда” лойиҳасининг бугунги қаҳрамони Ўзбекистонда хизмат кўрсатган артист Милена Мадмусаева. У Испания, Италия, Франция каби мамлакатларда ўтказилган нуфузли халқаро танловлар ғолиби.\n“Мафтунингман” фильмида, Ўзбекистонда хизмат кўрсатган артист Клара Жалилова ижро этган “Гўзал Тошкент” қўшиғини қайта ижро этдим. Уни клипи билан тақдим этишни режалаштирганмиз. Бундан ташқари, “Орзудаги аёл” фильми учун “Йиғлаб, кулиб” номли саунтрекни ҳам ижро этдим...\nЖурналистлар негадир доим туғилган йилимни нотўғри ёзишади. Аслида, 1988 йил 26 сентябрь куни туғилган бўлсам-да, кўпинча “1978 ёки 1988 йилда туғилган” деб хато ёзишади. Улардан эътиборлироқ бўлишларини сўрардим.\nТеги: Милена Мадмусаева: “Туғилган йилимн


Касалланганлар сони 144 206 946\nСоғайганлар сони 122 375 902\nВафот этганлар 3 065 402\nАвстралиянинг энг йирик Qantas авиакомпанияси коронавирус пандемияси пайтида ички туризмни ривожлантириш учун номаълум йўналишларга парвоз уюштиришни бошлайди. Бу ҳақда CNN маълумотига таяниб Meduza хабар берди.\n«Сирли парвозлар» деб номланган рейсга чиқиш пайтида йўловчилар қаерга кетаётганини аниқ билмайди. Парвоз пайтида улар қаерга кетаётганларини тахмин қилиш учун самолёт йўналишини ўриндиқ орқасидаги экранларда кузатиб бориши мумкин. Чипталар 4 мартдан сотувга чиқади. 27 март, 18 апрель ва 1 май кунлари Брисбен, Сидней ва Мельбурндан учиш режалаштирилган. Рейслар 120 йўловчига мўлжалланган Boeing 737 лайнерлари орқали амалга оширилади.\nСафар бир кунга мўлжалланган. Парвоз эрталаб соат 7 атрофида бошланади, учиш олдидан йўловчилар дам олиш зонасида нонушта қилади. Йўловчилар кечқурун ортга қайтади. Бир томонлама парвоз, тахминан, икки соат давом этади ва самолёт айрим диққатга сазовор жойлар бўйлаб паст баландликда учади.\nАвиакомпания «сирли парвозлар» йўловчилари учун бир қанча тавсиялар берди. Масалан, Брисбендан амалга ошириладиган парвозлар қишлоқча меҳмондўстлик, тансиқ таомлар, шароб ва очиқ ҳавода дам олишни яхши кўрадиганлар учун мос келади. Сиднейдан парвозлар тропик денгиз соҳилида дам олишни афзал кўрадиганлар учун, Мельбурндан парвозлар тоза ҳаво, тансиқ таомлар ва деҳқон бозорларини севувчилар учун мос келади.\nЭкономкласс чипталарининг нархи 737 Австралия доллари (577 АҚШ доллари), бизнескласс чипталариники эса 1570 Австралия доллари (1220 доллар) этиб белгиланди.\nМаълумот учун, Австралияда коронавирус пандемияси туфайли чет элга саёҳатга чиқиш тақиқланган. Мамлакатни тарк этишни истаганлар Ички ишлар вазирлигидан рухсат олиши керак. Qantas 2021 йил октябрь ойининг охирига қадар халқаро рейслар йўлга қўйилишига умид қилмоқда.\nЭслатиб ўтамиз, Австралияда коронавирус туфайли юз йилда биринчи марта энг зич жойлашган икки штат — Янги Жанубий Уэльс ва Виктория чегаралари ёпилган. Бундан аввал штатлараро чегаралар 1919 йилда «испан гриппи» пандемияси даврида ёпилган эди.\nКиритилди: 09:36 05.03.2021. Ўқилди: 738 марта. Фикрлар сони: 0 та.


Лондонда йўловчиларга пичоқ билан ҳужум қилган шахс полиция томонидан отиб ташланди — Sof.uz\n3.02 10:54 287 Жаҳон\nЛондон жанубида номаълум шахс пичоқ билан йўловчиларга ҳужум қилиб, бир неча кишини жароҳатлади. Ҳужумчи ўлдирилди. Бу ҳақда Твиттер орқали Лондон полицияси хабар тарқатди.\nҲужум Стретхем ҳудудида содир бўлган. Полиция бу воқеани террорчилик хуружи деб баҳоламоқда.\nИжтимоий тармоқларда гувоҳларнинг сўзларига кўра, улар соат 14:00 дан (Тошкент вақти вақти билан 19:00) кейин учта ўқ овозини эшитишган, деб ёзади BBC.\nSky News хабарига кўра, камида уч киши пичоқланган. Воқеа жойи атрофи ўраб олинган.\nКейинроқ полиция ҳужумда икки киши жароҳат олганини билдирди. Ҳозирда уларнинг аҳволи шифокорлар томонидан баҳоланмоқда.\nThe Gurdian нашрига кўра, қурбонлардан бири оғир аҳволда. Шунингдек нашр, ҳужум қилган шахс портловчи моддаларни иммитация қилувчи сохта жилетка кийганлигини ҳам қайд этган.\n"Мен йўлни кесиб ўтаётганимда, кўкрагига иккита канистра илиб олган ва қўлида "мачета"си бор бир одамни кўрдим. Тушунишим бўйича, уни фуқаролик кийимида бўлган махфий хизмат ходими таъқиб қилаётганди", - дейди воқеада гувоҳ бўлган 19 ёшли талаба. У учта ўқ овозини эшитганини қўшимча қилди.\nЭслатиб ўтамиз, бундан аввал 29 ноябрь куни Лондон кўпригида пичоқ билан одамларга ҳужум қилган шахс икки кишини ўлдирди, яна уч киши жароҳатлаган эди. Ҳужум қилган шахс полиция томонидан отиб ўлдирилган. Ушбу жиноят жавобгарлигини "Ислом давлати" террорчилик гуруҳи ўз зиммасига олган эди.\nЛондон полиция ҳужум террорчилик пичоқ Стетхэм мачеье отиб ташланди\nКеча, 16:22 3540\nКеча, 15:57 2694\n7.04 16:48 2052\nМосква вилоятида комендантлик соати ўрнатилганлиги бўйича раддия берилди (видео)\n30.03 12:17 273


Ҳақиқатпарварнинг «қора рўйхат»и - Уч илдиз\n«Даракчи» газетасининг 2020 йил 5-сонида (31 январь) ёритилган қуйидаги\nфельетонимизнинг «қаҳрамон»лари Сизнинг маҳаллангизда ҳам учрайдими? Агар унақалар бўлмаса, манзилингизни айтинг, ўша маҳаллага жон деб кўчиб борамиз, дейди Дониш домла фиғони фалакка етиб…\nМаҳаллага аралашиб юрган кезларим Остонақул бува деган отахон билан танишиб қолдим. Отахоннинг айтишича, маҳаллада бири-биридан оқкўнгил, элпарвар инсонлар кўп, бироқ, билиб-билмай иснод келтирадиган кимсалар ҳам кам эмас экан…\n– Биринчиси, ҳаммага тегишли гап: нонни увол қилманг! Биз урушда қон кечган, нонга зор бўлиб ўсган, очликдан ўлганларни ўз кўзимиз билан кўрганмиз. Ана, ахлат ташлайдиган жойда махсус “Нон қути”лар ҳам қўйиладиган бўлди. Бу исрофгарчиликлар яхшиликка олиб келмайди…\nНоннинг уволи ҳақида гап кетганда ҳамманинг боши хам тортиб қолди. Бошига гулли рўмол ўраб олган бир онахон ҳиқ-ҳиқ қилиб йиғлашга тушди. Рўмолининг учи билан кўзёшларини артганча ўрнидан туриб кетди…\n– Иккинчиси, Соқивой ошна, чиқиндингизни йўлакка қоп-қоп қилиб тахлаб қўйманг. Улар орасида кўрсичқонлар ин қуришгача борибди…\n– Дўст-дўстга ойна, деганларидек, хатоларни тан олганимиз яхши,– давом этди чол.– Учинчиси, Таиса Муртазина пақилдоқ деган портловчи модда сотади. Урушда ҳам бунчалик қулоғимиз қоматга келмаганди… Бомба йўлда қолиб кетади-я… Қулоқнинг пардасини йиртиб, юрак ўйноғи қип қўйяпти-ку бу! Тинч ётган мусордан юз марта баттар асабни бузмаяптими?!\n– Тўртинчиси, Миртўра Шоқосимов икки ўғлини армиядан олиб қолиш учун пропискадан ўчиртирган…\nСаккизинчиси, Муборак Саъдуллаева хонадонига кираверишдаги қўшимча деворини буздириб ташлаган. Ахир, биринчи қаватдагилар деворини бузса, кейин… Худо кўрсатмасин, ер салгина қимирлаб кетса, бутун «дом» адойи тамом бўлади-ку?!\nЎнинчиси, Ақида иккинчи эри билан беникоҳ яшаяпти…\nЎн иккинчиси, Мансур монтёрга ким пул берса, ток ҳисоблагичини орқага қайтариб беради. Ўтган ойда саккизта хонадоннинг счётчигини ноль қилиб қўйибди…\nЎн бешинчиси, маҳалламизда қалбаки «прописка» билан юрган етти кишини аниқладим. Уларнинг паспортига муҳр босилган, аммо, ўша “Уй дарфтари”да қайд қилинмаган… (Чоли тушмагур эринмасдан уларни номма-ном ошкор қилди).\nЎн олтинчиси, Миршакар (менинг қўшним!) кунда-кунора ичиб келиб, саккизинчи қаватга чиққунича тупуриб, папиросини саситиб ташлайди. Лифт ишлаганда, ачиб-сасиганидан унга чиққинг келмайди, бошқа пайт зиналарга оёқ қўйиб бўлмайди, буям камлик қилгандек, нафасинг бўғилиб, ўлай дейсан. Дунёда шунчалик маданиятсиз одам бормикин?.. Суф, сенга-ей…\nБу гапдан Миршакар қўшнимиз тутоқиб кетса керак, деб ўйлаган эдим, йўқ, чивин чаққанчалик таъсир қилмади. Қайтага, “чирт” эткизиб тупурганча, бурқситиб чекаверди…\nЮзига чаплаган бўёқлари хунукдан хунук кўрсатадиган Жаннатхон деган аёл чолнинг гапини эшитмаганга олиб, шартта ўртадаги йўлакка кириб кетди…\nЭҳ-ҳе, чоли тушмагур “қора рўйхат”ини тегишли идорага бериб юборса, кўпқаватли уйимиз ҳувиллаб қолади-ку…\nШу билан мажлис поёнига етди, деб нотўғри ўйлаган эканман. “Қора рўйхат”да ўзим ҳам борлигимни билиб, ҳайрон қолдим. Бўлиши мумкин эмас. Ахир, мен ҳеч кимнинг мушугини “пишт” демайман-ку…\n“Бу маҳалладан тинчгина кўчиб кетаман. Бошқа уйда ҳаётни янгидан бошлайман…\nШундан буён тўрт марта уйни алмаштирдим. Шаҳримиздаги энг чиройли кўп қаватли уйларда яшадим. Ҳамма маҳаллада ўша “Қора рўйхат”дагига ўхшаганлар етарли экан. Фақат, Остонақул бувадек ҳақиқатпарвар чолни қайтиб учратмадим…\nNext story Коррупционернинг “шукроналик” тўйи


Uber ҳайдовчилари кўзи ожиз аёлни манзилига элтиб қўйишдан 14 марта бош тортгани маълум бўлди. Бунинг учун энди компания калифорниялик Лиза Ирвингга 1,1 млн доллар товон тўлайди.\nАёл компанияни 2018 йилда судга берганди. Унинг сўзларига кўра, 14 та ҳолатда такси ҳайдовчилари уни манзилига элтиб қўйишдан бош тортишган. Ҳайдовчилар аёлга йўлбошловчилик қиладиган ит машиналарига чиқишини исташмаган. Aйрим ҳайдовчилар мижозни ҳақорат қилгани айтилмоқда.\nUber вакиллари судда ўзларини оқлашга, барча айбни таксичиларга тўнкашга ҳаракат қилган. Уларнинг таъкидлашича, компания ҳайдовчиларининг хатти-ҳаракатлари учун жавобгар эмас, чунки улар ўзларини ўзлари иш билан банд қилишган. Бироқ бу компанияни катта жаримадан қутқариб қололмаган.\nAмерика арбитраж ассоциацияси ҳайдовчилар доимий асосда ёки ёлланиб якка тартибда ишлашидан қатъи назар «Ногиронлиги бор америкаликлар тўғрисида»ги қонунга бўйсунишлари шартлигини таъкидлаган.\nУшбу қонунга биноан, транспорт хизмати кўрсатувчиси ушбу хизматлардан, шу жумладан йўлбошчи итлари бўлган одамлардан тенг ва адолатли фойдаланишни таъминлаши шарт. Шунга кўра, суд компанияни ҳайдовчиларга ногиронларнинг ҳуқуқларини тушунтирмаганлик, уларга риоя қилинишини талаб қилмаганлик ва ҳайдовчилар томонидан мижозлар камситилишининг олдини олмаганликда айбдор деб топган.\nUber компанияси 2009 йилда ташкил этилган бўлиб, бош қароргоҳи Сан-Францискода жойлашган.\nБугунги кунда компания хизматларидан дунёнинг 100 дан ортиқ шаҳарларида фойдаланиш мумкин. Корпорация талабларига мос келган, ҳайдовчилик лицензиясига эга ҳар қандай шахс ўз машинасида ёлланма тарзда хусусий такси хизматини кўрсатиши мумкин. Бунда Uber мижозлар ва такси ҳайдовчилари ўртасида воситачилик қилади ва ҳайдовчилардан ҳар бир мижоз учун хизмат ҳақининг 20 фоизи миқдорида комиссия олади.\n17:07 / 16.03.2021\nТошкент шаҳрида коронавирус бўйича назорат кучайтирилмоқда\n12:39 / 16.03.2021\nТошкентда йўналишли ва хусусий таксиларда ҳам карантин қоидалари назорати кучайтирилади\nТакси ҳайдовчиларига лицензия талаби бекор бўладими? Қачондан?\nНозим Ҳусанов: Таксичилик фаолиятини соддалаштириш масаласига 2021 йилда ечим топилиши мумкин


Европа давлатларида аҳолининг озиқ-овқатга сарф-харажатлари таққосланди - Zamin.uz\n12:34 / 17.12.2018\n“РИА Рейтинг” агентлиги Европанинг 40 та давлати, Россия, Қозоғистон ва Туркияда аҳолининг сарф-харажатлари структурасини ўрганиб, бу давлатлар аҳолиси озиқ-овқат маҳсулотларига қанча пул сарфлашини аниқлади.\n“РИА Новости” ахборот агентлиги буюртмаси билан ўтказилган таҳлилга кўра, Люксембург аҳолиси озиқ-овқат маҳсулотларига ўз бюджетининг 8,7 фоизинигина ишлатар экан. Етакчи учталикка Буюк Британия (10 фоиз) ва Нидерландия (10,6 фоиз) ҳам кирган. Россияда бу кўрсаткич 31,2 фоизни ташкил қилар экан.\nБу борадаги энг паст кўрсаткичлар Қозоғистон, Молдова ва Украинада қайд қилинган. Қозоғистон ва Молдова аҳолиси ўз бюджетининг 40 фоизини, Украина аҳолиси эса 50 фоизини озиқ-овқатга ишлатиши аниқланган.\nТадқиқотда миллий статистик хизматлар, Росстат ҳамда Халқаро валюта жамғармаси маълумотлари қўлланган. “Замин” янгиликларини “Инстаграм”да кузатиб боринг\nЯнгиликлар » Дунё » Европа давлатларида аҳолининг озиқ-овқатга сарф-харажатлари таққосланди


Виртуал қабулхона Боғланиш 15 Февраль 2017\tБоқий қадриятлар эъзози\nХалқимизда “Қўли гул инсон” деган ибора бор. Ўз маҳорати, иқтидори, интилиши билан турли буюмлар ясайдиган ҳунармандлар меҳнатини кузатганда, ушбу ўхшатишнинг бежиз айтилмаганлигига иқрор бўламиз. Мустақиллик туфайли мазкур жабҳани ривожлантиришга алоҳида эътибор қаратилмоқда. Зеро, уста-ҳунармандлар ёшларга соҳа сирларини ўргатибгина қолмай, қўшимча иш ўринлари ташкил қилишда ҳам ўзига хос тарзда ибрат кўрсатаяптилар. Бундай кишилар эса ҳамиша эл эътиборида, давлат эъзозида. Жумладан, бугун миллий анъаналарни асраб-авайлаш, усталар учун барча имкониятни яратиш, бу орқали қадриятлар бардавомлигини таъминлаш мақсадида изчил ишлар олиб борилаётир. “Ҳунарманд” уюшмаси ҳамда унинг ҳудудий бўлимлари томонидан бир қатор ташкилотлар ҳамкорлигида уюштирилаётган фестиваллар, кўргазмалар, ярмаркалар ва “Маҳорат сабоқлари” миллий ҳунармандчилик равнақида алоҳида ўрин тутаяпти.\nЎзбекистон Республикаси санъат арбоби, Ўзбекистон Бадиий академияси аъзоси, “Фидокорона хизматлари учун” ордени соҳиби Акбар Раҳимов эл-юрт орасида обрў-эътибор топган ҳунармандлардан биридир. Акбар Раҳимов ва унинг фарзанду шогирдлари аждодлар анъанасини муносиб давом эттирмоқда. Улар томонидан тайёрланган кулоллик маҳсулотлари Ўзбекистондан ташқари, бир қатор давлатлардаги нуфузли музейларда сақланади, халқаро кўргазмаларда мунтазам намойиш қилиб келинади.\n— Ҳунар инсонни тарбиялайди, ҳалоллик билан яшашга ўргатади, — дейди уста-кулол А. Раҳимов. — Қунт ва сабр ишимизда муҳим ўрин эгаллайди. Ахир биргина буюм ясаш, унга жило беришга ҳафта — ўн кун вақт керак. Маҳсулот кўнгилдагидек чиқиши учун бу ишга меҳру муҳаббат билан ёндашиш талаб этилади. Ҳозир ёшлар орасида ҳунарманд бўлишга интилаётганлар кўпайди. Ваҳолонки, бундай кунларни илгари орзу қилиб ҳам бўлмас эди. Яхши эслайман, отамнинг устахонаси икки метр жойдан иборат бўлиб, эмин-эркин ишлашнинг мутлақо иложи йўқ эди. Қанийди, яхши шароитларда яйраб меҳнат қилсак, деб ният қилардилар. Истиқлол туфайли отамнинг орзулари биз, фарзанду набиралари, шогирдлари тимсолида рўёбга чиқди. Устанинг ўғли, Ўзбекистон Республикасида хизмат кўрсатган маданият ходими Алишер Раҳимов ҳам отаси ва бобосининг тажрибасига таянган ҳолда, ўзбек сопол буюмлари санъатининг ўзига хос тарихий йилномасини яратиш устида астойдил изланмоқда. Бундан ташқари, у Тошкентда қадимда машҳур бўлган, бир пайтлар унутилган “кошғарий” услубини қайта тиклашга муваффақ бўлди.\n— Ҳунар ўрганишга болаликдан иштиёқим баланд эди, — дейди Алишер Раҳимов. — Отамдан соҳанинг жуда кўп сирларини ўргандим. Бугун имкониятларимиз янада кенгайди. Президентимиз Шавкат Мирзиёев ҳар бир чиқишида оилавий фаровонликни таъминлаш, тадбиркорлик қилиб, янги иш ўринлари яратиш кераклигини алоҳида таъкидлаяпти. Бундай ғамхўрлик ва эътибордан руҳланган юртдошимиз борки, оқилона фойдаланмоқда. Биз ҳам шу асосда тарихий анъаналарни давом эттириш баробарида, янгича услублар яратишга, устахонамизни кенгайтириб, шогирдлар сафини янада кўпайтиришга ҳаракат қиламиз.\nАйни пайтда Акбар Раҳимовнинг юз нафардан зиёд шогирдлари бор. Шаҳрисабзлик Рустам Музаффаров — улардан бири.\n— Халқимизнинг миллий ҳунармандчиликка оид анъаналарини чуқур ўзлаштириш истагида эдим, — дейди у. — Устозим бу борада катта кўмак берди. Ҳозир эса ўз устахонамни очиб, қишлоғимиз ёшларига мазкур бебаҳо санъатнинг сир-асрорларини ўргатаяпман.\nПойтахтимизнинг Шайхонтоҳур тумани, Кўкча Дарбоза кўчасидаги 15-уйга борсангиз, ғаройиб оламга тушгандек бўласиз. Зеро, бу хонадоннинг бир тарафида кулол Раҳимовлар сулоласининг уй-музейи, иккинчи тарафда кўргазма заллари, яна бошқа томонда эса издошлар меҳр ва қунт билан ишлаётган устахонага кўзингиз тушади. Турли кўзалар, сопол лаганлар, турфа шакл ҳамда ҳажмдаги идишлар, уларга ишланган бетакрор суратлар эса нафақат юртдошларимиз, балки хорижликлар диққат-эътиборини ҳам ўзига тортмоқда. Асосийси, ҳунармандларимиз яратилган шароитлар туфайли салмоқли муваффақиятларга эришаётганлигига амин бўласиз.\n« «Аларнинг сўзи бирла амал қилиб...»\tУлуғ шоирга эҳтиром »


Қулоқларда ўрнашиб қолган шовқинлар безовта қилмоқдами ёки Сиз нафас олиш билан муаммоларни ҳис қилмоқдамисиз? | AKFA Medline\n👏Профессор бизнинг клиникага бир неча маротаба ташриф буюрган ва пациентлар орасида кўпгина ижобий фикрларга эга.\n🏆Унинг ҳисобида 50 000 дан ортиқ отосклерозни ва оғиз ва томоқни ҳар хил ўсмали ҳосил бўлишларини даволаш бўйича муваффақиятли операциялар мавжуд. Шу билан бирга у кохлеар имплантация ёрдамида эшитишни қайтариш бўйича улкан тажрибага эга.\n🆘Ўзингизни қимматли вақтингизни йўқотманг! 14 июлдаги кўрикка ёзилинг ва хорижий мутахассисдан тўғри даволашни олинг:\n📲1141 ёки 71 2033003\n📍 Олмазор тумани, Кичик халка йўли кўчаси, 5А\n🚇 Беруний метро бекати.


Кун мавзулари, 04 октябр 2018\n21 ноябр 2019, Тошкент вақти: 21:25\nҚашқадарё вилоят, Яккабоғ туман Мажбурий ижро бюроси бошлиғи Баҳром Жўраевни пичоқлаб ўлдирганликда айбланган МИБ собиқ ходими Шавкат Ибратовни суд 3 октябрь куни 16 йилга озодликдан маҳрум қилди.\nСурхондарёнинг Термиз шаҳрида 17 ёшли коллеж ўқувчиси ҳомиладор экани аниқлангач уйининг молхонасида осилган холда топилди. Қизнинг аммаси Озодлик билан суҳбатда номусидан айрилган жияни иснодга қолишдан қўрқиб ўз жонига қасд қилганини айтди. Милиция қизининг номусини топтаган шахсни жазога тортишни пайсалга солинаётганини айтган аёл жавобгарни тезроқ топиб, жазога тортишни талаб қилди.\nЎзбекистон Республикаси Бош прокуратураси матбуот хазмати вакили Сурайё Раҳмонова Буюк Британиянинг Ўта йирик миқдордаги фирибгарликларга қарши кураш офисининг (Serious Fraud Office) 3 октябрь кунги баёноти юзасидан маҳаллий нашр сўровига жавобан бундай деган:


Жорий йил Туркистон вилояти, Жетисай тумани бўйича 78500 гектар майдонга экин экилади деб режаланган эди. Шунингдек 1 минг гектар ерга эртапишар карам экилади, деган тахмин ҳам йўқ эмас. Жетисай туманида жойлашган Атамекен, Ералиев қишлоқ округларининг деҳқонлари қулай об-ҳаводан самарали фойдаланиб, 5 гектар ерга карам кўчатларини ўтқазиб улгуришди.\nЖетисайлик деҳқон Сапар Усенов шундай деди: – Ноябрь ойидан бошлаб иссиқхонага эртапишар “Пандион” ва “Зарисма” кўчатларини экишни бошлаганмиз. Тайёр бўлган кўчатларни 5 гектар майдонга ўтқаздик. Бултур шу ердан 300 тонна ҳосил олгандик, етиштирилган сабзавотни қўшни давлатларга жўнатамиз.\nЎтган йили Жетисай туманида 1097 гектарга карам экилиб, 38 минг тонна ҳосил кўтарилиб, қўшни давлатларга экспорт қилинган.\nВилоят ҳокимининг матбуот хизмати, 2022-01-12, 23:43 68\nЭзгу ташаббуслар, изчил ислоҳотлар даври 61\n3000га яқин хизмат турлари кўрсатилди 63\nTуркистон халқаро аэропортидан 300 минг йўловчи! 54\nИссиқхоналарда 600 тонна маҳсулот етиштирилади 73\nТуркистон вилоятида 26 минг иш ўрни очилади 73\nОзиқ-овқат баҳоси – қатъий назоратда 87


Кутилмаган ҳолат: Европа иқтисодиёти уруш бўлишига қарамасдан ўсмоқда | Qalampir.uz\nКутилмаган ҳолат: Европа иқтисодиёти уруш бўлишига қарамасдан ўсмоқда\nОлам\t08 Июнь 20:10 8432\nЕвропа Иттифоқи иқтисодиёти 2022 йилнинг биринчи чорагида Россиянинг Украинага қарши уруши таъсирига қарамай, олдинги уч ойга қараганда анча тез ўсди. Бу ҳақда “Reuters” Европа Иттифоқи Статистика бюросига таяниб, хабар берди.\nЕуростат маълумотларига кўра, евродан фойдаланадиган 19 мамлакатнинг ялпи ички маҳсулоти (ЯИМ) ҳар чоракда 0,6 фоизга ўсган. Аслида май ойида бюро томонидан бу кўрсаткич 0,3 фоизи бўлиши кутилган эди.\nЯкуний маълумотлар шуни кўрсатганки, Евроҳудуд иқтисодиётининг ўсиши биринчи чоракда Россиянинг февраль ойида Украинага бостириб киришига қарамай, 2021 йилнинг охирги чорагидан кўра тезлашган.\nАммо урушнинг салбий таъсири иккинчи чоракда сезилиши кутилмоқда. Биринчи чоракдаги кутилганидан кўра яхшироқ ўсиш экспорт ва захираларнинг кўпайгани билан изоҳланади.\nИқтисодий ўсиш кичикроқ мамлакатларда кучли ўсиш кузатилган, Ирландия иқтисодиёти ҳар чоракда 10,8 фоизга ўсди. Блокнинг энг йирик давлатлари орасида ЯИМ Германияда 0,2 фоизга ва Италияда 0,1 фоизга ўсди, Францияда эса 0,2 фоизга пасайди.\nЕвростатнинг маълум қилишича, Европада бандлик 0,6 фоизга ошган, истеъмол эса 0,7 фоизга камайган.\nевро иқтисод Россия-Украина уруши Украинага босқин\n03 Июль 12:03 68738\n04 Июль 13:26 60522\n03 Июль 14:19 44399\n03 Июль 09:53 35735\n04 Июль 16:52 34612